|  |
| --- |
| **AKTI OPĆINSKE NAČELNICE:** |
|  |
| 1. Odluka o osiguranju prijevoza za obveznike predškole u 2018. g. 1 |
| 2. Odluka o kriterijima i načinu sufinanciranja međumjesnog javnog prijevoza za redovite učenike  |
|  srednjih škola u razdoblju siječanj- lipanj 2018. godine 2 |
| 3. Odluka o dodjeli sredstava 4 |
| 4. Plan prijma u službu za 2018. godinu 6 |
| 5. Izmjene i dopune Plana savjetovanja s javnošću za 2018. godinu 7 |
| 6. Plan nabave Općine Gračac za 2018. godinu 8 |
|  |
| **AKTI OPĆINSKOG VIJEĆA:** |
|  |
| 1. Izmjene i dopune Statuta Općine Gračac 15 |
| 2. Izmjene i dopune Poslovnika Općinskog vijeća Općine Gračac 19 |
| 3. Odluka o mjerama za sprječavanje nepropisnog odbacivanja otpada i mjerama za uklanjanje |
|  odbačenog otpada 21 |
| 4. Izmjene i dopune Odluke o komunalnom redu 24 |
| 5. Odluka o načinu pružanja javnih usluga prikupljanja miješanog komunalnog otpada i |
|  biorazgradivog komunalnog otpada na području Općine Gračac 26 |
| 6. Program gradnje objekata i uređaja komunalne infrastrukture za 2018. godinu 54 |
| 7.Program gradnje građevina za gospodarenje komunalnim otpadom za Općinu Gračac u 2018 57 |
| 8. Program utroška sredstava od zakupa, zakupa za ribnjake, prodaje i davanja na korištenje |
|  poljoprivrednog zemljišta u vlasništvu Republike Hrvatske i naknade za promjenu namjene |
|  zemljišta za 2018. godinu 58 |
| 9. Program utroška sredstava o prodaje obiteljske kuće ili stana u državnom vlasništvu na području |
|  Općine Gračac u 2018. godini 60  |
| 10. Program utroška sredstava šumskog doprinosa za 2018. godinu 61 |
| 11. Program utroška sredstava naknade za zadržavanje nezakonito izgrađene zgrade u |
|  prostoru za 2018. godinu 62 |
| 12. Program javnih potreba u sportu Općine Gračac za 2018. godinu 63 |
| 13. Program javnih potreba u školstvu, predškolskom odgoju i obrazovanju za 2018. godinu 65 |
| 14. Socijalni program Općine Gračac za 2018. godinu 68 |
| 15. Program javnih potreba u kulturi i religiji Općine Gračac za 2018. godinu 76 |
| 16. Program održavanja komunalne infrastrukture za 2018. godinu 78 |

**OPĆINSKA NAČELNICA**

**KLASA: 601-01/18-01/1**

**URBROJ: 2198/31-01-18-1**

**GRAČAC, 9. siječnja 2018. g.**

Temeljem članka 23. a Zakona o predškolskom odgoju i naobrazbi (»Narodne novine« broj 10/97, 107/ 07, 94/13) te čl. 47. Statuta Općine Gračac («Službeni glasnik Zadarske županije» 11/13) donosim

**Odluku o osiguranju**

**prijevoza za obveznike predškole u 2018. godini**

**Članak 1.**

 Ovom Odlukom Općina Gračac osigurava te financira u 100% iznosu prijevoz za obveznike predškole u skladu s odredbama članka 23. a Zakona o predškolskom odgoju i naobrazbi (»Narodne novine« broj 10/97, 107/ 07, 94/13), do ispunjenja minimalnog propisanog broja sati, a prema podacima o polaznicima Dječjeg vrtića “Baltazar” u Gračacu.

**Članak 2.**

 Za provedbu ove Odluke, ovisno o mogućnostima i potrebama organizacije prijevoza za pojedine polaznike u pojedinom periodu, Općina Gračac će sklopiti ugovore s prijevoznicima za obavljanje usluge prijevoza polaznika ili podmiriti troškove prijevoza roditeljima/starateljima polaznika u visini cijene autobusne karte.

**Članak 3.**

 Ova Odluka stupa na snagu danom donošenja, a objavit će se u “Službenom glasniku Općine Gračac”.

 **OPĆINSKA NAČELNICA:**

 **Nataša Turbić, prof.**

**OPĆINSKA NAČELNICA**

**KLASA: 602-03/18-01/1**

**URBROJ: 2198/31-01-18-2**

**GRAČAC, 8. siječnja 2018. g.**

Temeljem čl. 47. Statuta Općine Gračac («Službeni glasnik Zadarske županije» 11/13) donosim

**Odluku o kriterijima i načinu sufinanciranja**

**međumjesnog javnog prijevoza za redovite učenike srednjih škola u razdoblju siječanj- lipanj 2018. godine**

**Članak 1.**

 Ovom Odlukom utvrđuju se kriteriji i način sufinanciranja međumjesnog javnog prijevoza za redovite učenike srednjih škola u razdoblju siječanj- lipanj 2018. godine.

 **Općina Gračac sufinancira iznos od 10% od ukupne cijene** učeničke karte za vlak i autobus, odnosno poseban prijevoz.

 U slučaju da, na pojedinim relacijama, zbog limita utvrđenih Odlukom Vlade Republike Hrvatske o kriterijima i načinu financiranja troškova javnog prijevoza redovitih učenika srednjih škola za školsku godinu 2017./2018. (NN 78/2017- dalje: Odluka Vlade), uz sufinanciranje 75% prema Odluci Vlade do limita, 15% od strane Zadarske županije i 10% Općine Gračac ostaje razlika do ukupne cijene mjesečnog prijevoza, **Općina Gračac sufinancirat će i razliku do ukupne cijene mjesečnog prijevoza.**

 Za učenike koji pohađaju deficitarna zanimanja, ukoliko imaju pravo na sufinanciranje 25% iznosa međumjesnog prijevoza sukladno Odluci o kriteriju i načinu financiranja i sufinanciranja javnog prijevoza za redovite učenike srednjih škola Zadarske županije u razdoblju siječanj – lipanj 2018. godine, koju je donio župan Zadarske županije, uz sufinanciranje 75% prema Odluci Vlade, **Općina Gračac sufinancirat će samo preostalu razliku do ukupne cijene mjesečnog prijevoza, ukoliko postoji.**

 Pod javnim prijevozom iz stavka 1. ovog članka podrazumijeva se javni linijski prijevoz u cestovnom prometu i javni prijevoz u željezničkom prometu između dvaju različitih mjesta- mjesta prebivališta, odnosno boravišta i mjesta škole, kao i prijevoz učenika na pohađanje praktične nastave i vježbi.

 Iznimno, učenici čije je mjesto prebivališta odnosno boravišta na području na kojem nema odgovarajućeg javnog prijevoza također ostvaruju pravo na sufinanciranje troškova prijevoza ukoliko je organiziran poseban prijevoz.

 Pravo sufinanciranja ostvaruju i maturanati za dane pohađanja obvezne državne mature (gimnazijski programi) te maturanti u strukovnim programima za dane izrade i obrane završnog rada, kao i učenici koji imaju obvezu pohađanja dopunskog rada.

**Članak 2.**

 Kriteriji za stjecanje prava za sufinanciranje troškova javnog prijevoza učenika srednjih škola su:

* da učenik ima prebivališta odnosno boravište na području Općine Gračac,
* da je učenik u školskoj godini 2017/2018. upisao i redovito pohađa srednju školu,
* da učenik kupuje kartu za korištenje sredstava redovitog putničkog javnog linijskog prijevoza (autobus ili vlak), osim iznimno u slučaju iz čl. 1. st. 3. ove Odluke,
* da udaljenost od mjesta prebivališta, odnosno boravišta učenika do mjesta škole iznosi više od 5 kilometara.

 Pravo sufinanciranja troškova javnog prijevoza prema kriterijima iz stavka 1. ovog članka ostvaruju učenici koji pohađaju srednju školu na području Zadarske županije.

 Pravo sufinanciranja troškova javnog prijevoza prema kriterijima iz stavka 1. ovog članka ostvaruju i učenici koji pohađaju srednju školu u susjednim županijama ukoliko su upisali programe obrazovanja kojih nema na upisnom području Zadarske županije ili su upisali programe obrazovanja kojih ima na području Zadarske županije, no troškovi odgovarajućeg prijevoza do škola susjedne županije su jednaki ili niži od troškova prijevoza do škola u Zadarskoj županiji, ili nema javnog prijevoza do škola u Zadarskoj županiji.

 Pravo sufinanciranja troškova javnog prijevoza prema kriterijima iz stavka 1,2. i 3. ovog članka ne ostvaruje učenik:

* koji je smješten u učeničkom domu koji se nalazi u mjestu njegova školovanja,
* kojemu se troškovi prijevoza u cijelosti ostvaruju iz drugih izvora.

**Članak 3.**

 Sredstva za ovu Odluku osigurana su u Proračunu Općine Gračac za 2018. godinu aktivnost A100004: sufinanciranje cijene javnog prijevoza redovitih učenika srednjih škola.

 Općina Gračac će sklopiti ugovore o sufinanciranju s prijevoznicima koji obavljaju uslugu prijevoza učenika.

**Članak 4.**

 Ova Odluka stupa na snagu danom donošenja, a objavit će se u “Službenom glasniku Općine Gračac”.

 **OPĆINSKA NAČELNICA:**

 **Nataša Turbić, prof.**

**OPĆINSKA NAČELNICA**

**KLASA: 402-07/18-01/2**

**URBROJ: 2198/31-01-18-1**

**Gračac, 4. siječnja 2017.**

Temeljem čl. 47. Statuta Općine Gračac («Službeni glasnik Zadarske županije» 11/13), čl. 6. st. 3. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (“Narodne novine” broj 26/15) te čl. 16. Pravilnika o financiranju javnih potreba Općine Gračac («Službeni glasnik Općine Gračac» 5/15, 1/16), donosim

**Odluku o dodjeli sredstava**

**Članak 1.**

 Ovom Odlukom Općinskom društvu Crvenog križa Gračac za 2018. godinu odobrava se izravna dodjela sredstava iz Proračuna Općine Gračac za 2018. godinu u iznosu od 170.000,00 kuna.

 Dodjela sredstava izravnim putem odobrava se Općinskom društvu Crvenog križa Gračac kao udruzi kojoj su zakonom dodijeljene određene javne ovlasti (Zakon o hrvatskom Crvenom križu (“Narodne novine” 71/10) te koja ima isključivu nadležnost i operativnu sposobnost u području djelovanja odnosno području Općine Gračac, za koje se financijska sredstva dodjeljuju, a na kojem se financirane aktivnosti provode.

**Članak 2.**

 Sukladno Proračunu Općine Gračac za 2018. godinu («Službeni glasnik Općine Gračac» 6/17) sredstva su planirana za aktivnosti i projekte:

1. Financiranje redovne djelatnosti u iznosu od 90.000,00 kuna

2. Projekt „Mobilnog tima“ (sufinanciranje) u iznosu od 80.000,00 kuna.

**Članak 3.**

 S udrugom iz čl. 1. ove Odluke kao korisnikom financijskih sredstava sklopit će se ugovor o izravnoj dodjeli sredstava s odredbama o dinamici i načinu isplate, nadzoru financiranja, izvršavanja i izvještavanja te ostalim potrebnim sadržajem međusobnih prava i obveza davatelja i korisnika.

**Članak 4.**

 Ova Odluka stupa na snagu danom donošenja, a objavit će se u „Službenom glasniku Općine Gračac“.

 **OPĆINSKA NAČELNICA:**

 **Nataša Turbić, prof.**

**OPĆINSKA NAČELNICA**

**KLASA: 112-01/18-01/1**

**Urbroj: 2198/31-01-18-2**

**GRAČAC, 23. siječnja 2018.**

 Temeljem članka 9. i 10. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08, 61/11, 3/18) i čl. 47. Statuta Općine Gračac («Službeni glasnik Zadarske županije» 11/13), na prijedlog pročelnice Jedinstvenog upravnog odjela Općine Gračac, općinska načelnica Općine Gračac utvrđuje i donosi

**Plan prijma u službu za 2018. godinu**

**Članak 1.**

Utvrđuje se i donosi Plan prijma u službu službenika i namještenika u Jedinstveni upravni odjel Općine Gračac u 2018. godini.

**Članak 2.**

Broj ustrojenih radnih mjesta, stvarno stanje popunjenosti radnih mjesta u Jedinstvenom upravnom odjelu Općine Gračac, broj službenika i namještenika koje je potrebno zaposliti na neodređeno vrijeme, planirani broj vježbenika odgovarajuće stručne spreme i struke, stvarno stanje popunjenosti pripadnika nacionalne manjine, broj pripadnika nacionalne manjine koje se planira zaposliti, iskazani su u tablici za 2018. godinu kako slijedi:

|  |  |
| --- | --- |
| Broj ustrojenih radnih mjestau Jedinstvenom upravnom odjelu | 13 |
| Stvarno stanje popunjenosti radnih mjesta | 7 neodređeno1 određeno UKUPNO 8 |
| Broj službenika i namještenika koje je potrebno zaposliti na neodređeno vrijeme u 2018. godini | 1magistar ilistručni specijalist |
| Stvarno stanje popunjenosti pripadnika srpske nacionalne manjine | 2 neodređenoUKUPNO 2 |
| Broj pripadnika srpske nacionalne manjine koje se planira zaposliti na neodređeno vrijeme radi ostvarivanja zastupljenosti  | 1 |
| Broj vježbenika koji se planira zaposliti | 0 |
| SVEUKUPNO SE PLANIRA ZAPOSLITI SLUŽBENIKA I NAMJEŠTENIKA:  | **1** |

 **Članak 3.**

 Ovaj Plan stupa na snagu danom donošenja, a objavit će se u „Službenom glasniku Općine Gračac“.

 **OPĆINSKA NAČELNICA:**

 **Nataša Turbić, prof.**

**OPĆINSKA NAČELNICA**

**KLASA: 008-02/17-01/1**

**URBROJ: 2198/31-01-18-2**

**GRAČAC, 23. siječnja 2018. g.**

 Temeljem članka 11. st. 5. Zakona o pravu na pristup informacijama („Narodne novine“ 25/1, 85/15) te čl. 47. Statuta Općine Gračac («Službeni glasnik Zadarske županije» 11/13) donosim

**IZMJENE I DOPUNE PLANA SAVJETOVANJA S JAVNOŠĆU**

**ZA 2018. GODINU**

**Članak 1.**

 Članak 1. Plana savjetovanja s javnošću za 2018. godinu mijenja se i glasi:

 „Utvrđuje se Plan savjetovanja s javnošću za 2018. godinu, kao slijedi:

|  |  |  |
| --- | --- | --- |
| **REDNI BROJ** | **NAZIV AKTA** | **PLANIRANO RAZDOBLJE PROVEDBE SAVJETOVANJA** |
| **1.** | Izmjene i dopune Prostornog plana uređenja | I. tromjesečje |
| **2.** | Odluka o grobljima | III. tromjesečje |
| **3.** | Odluka o načinu pružanja javnih usluga prikupljanja miješanog komunalnog otpada i biorazgradivog komunalnog otpada na području Općine Gračac | I. tromjesečje |
| **4.**  | Odluka o mjerama za sprječavanje nepropisnog odbacivanja otpada i mjerama za uklanjanje odbačenog otpada | I. tromjesečje |

„

**Članak 2.**

 Ova Izmjena i dopuna Plana stupa objavit će se na internetskoj stranici Općine Gračac [www.gracac.hr](http://www.gracac.hr), a stupa na snagu danom donošenja.

 **OPĆINSKA NAČELNICA:**

 **Nataša Turbić, prof.**

**OPĆINSKA NAČELNICA**

**KLASA: 406-01/18-01/1**

**URBROJ: 2198/31-01-18-1**

**GRAČAC, 4. siječnja 2018. g.**

Na temelju članka 28. Zakona o javnoj nabavi (Narodne novine 120/16) i čl. 47. Statuta Općine Gračac («Službeni glasnik Zadarske županije» 11/13), općinska načelnica Općine Gračac donosi

**PLAN NABAVE OPĆINE GRAČAC**

**ZA 2018. GODINU**

**Članak 1.**

 Donosi se Plan nabave Općine Gračac za 2018. godinu.

**Članak 2.**

 Tablični prikaz Plana nabave iz članka 1. ove Odluke se prilaže i sastavni je dio ove Odluke.

**Članak 3.**

 Ovaj Plan nabave objavit će se u «Službenom glasniku Općine Gračac» i na internetskim stranicama Općine Gračac te u standardiziranom obliku u Elektroničkom oglasniku javne nabave Republike Hrvatske.

 **OPĆINSKA NAČELNICA:**

 **Nataša Turbić, prof.**













**OPĆINSKO VIJEĆE**

**KLASA: 012-03/18-01/1**

**URBROJ: 2198/31-02-18-01**

**Gračac, 29. siječnja 2018. g.**

 Na temelju članka 35. Zakona o lokalnoj i područnoj (regionalnoj) samoupravi (Narodne novine br. 33/01, 60/01-vjerodostojno tumačenje, 129/05, 109/07, 125/08, 36/09, 150/11, 144/12, 19/13, 137/15, 123/17) te članka 32. i 108. Statuta Općine Gračac („Službeni glasnik Zadarske županije“ 11/13) Općinsko vijeće Općine Gračac na svojoj 5. sjednici održanoj 29. siječnja 2018. godine donosi

# IZMJENE I DOPUNE

# STATUTA OPĆINE GRAČAC

**Članak 1.**

 U Statutu Općine Gračac („Službeni glasnik Zadarske županije“ 11/13), članak 20. mijenja se i glasi:

 „Osim iz razloga utvrđenih člankom 19. stavkom 1. ovoga Statuta referendum se može raspisati i radi opoziva općinskog načelnika i njegovog zamjenika.

 Prijedlog za raspisivanje referenduma radi opoziva općinskog načelnika i njegovog zamjenika može podnijeti najmanje 20% ukupnog broja birača upisanih u popis birača Općine i 2/3 članova općinskog vijeća.

 Prijedlog mora biti podnesen u pisanom obliku i mora sadržavati osobne podatke (ime i prezime, adresu prebivališta i OIB) i vlastoručni potpis birača.

 Općinsko vijeće ne smije raspisati referendum za opoziv općinskog načelnika i njegovog zamjenika prije proteka roka od 6 mjeseci od održanih izbora ili ranije održanog referenduma za opoziv niti u godini u kojoj se održavaju redovni izbori za načelnika.“.

**Članak 2.**

 Članak 21. mijenja se i glasi:

 „Ako su prijedlog za raspisivanje referenduma podnijeli birači predsjednik Općinskog vijeća dužan je podneseni prijedlog za raspisivanje referenduma u roku od 30 dana od dana primitka dostaviti središnjem tijelu državne uprave nadležnom za lokalnu i područnu (regionalnu) samoupravu.

 Ako središnje tijelo državne uprave nadležno za lokalnu i područnu (regionalnu) samoupravu utvrdi da je prijedlog za raspisivanje referenduma ispravan, Općinsko vijeće će raspisati referendum u roku od 30 dana od dana zaprimanja odluke o ispravnosti prijedloga.

 Ako su prijedlog za raspisivanje referenduma za opoziv načelnika i njegovog zamjenika podnijeli birači, predsjednik Općinskog vijeća dužan je postupiti kao i stavku 1. i 2. ovoga članka.

 Ako je raspisivanje referenduma predložila najmanje jedna trećina članova Općinskog vijeća, odnosno ako je raspisivanje referenduma predložio općinski načelnik te ako je raspisivanje referenduma predložila većina vijeća mjesnih odbora na području općine, Općinsko vijieće dužno je izjasniti se o podnesenom prijedlogu te ako prijedlog prihvati, donijeti odluku o raspisivanju referenduma u roku od 30 dana od zaprimanja prijedloga.“.

**Članak 3.**

 Članak 24. mijenja se i glasi:

 „Odluka donesena na referendumu obvezatna je za Općinsko vijeće, osim odluke donesene na savjetodavnom referendumu koja nije obvezatna.“.

**Članak 4.**

 Članak 32. stavak 1. podstavak 7. mijenja se i glasi:

 „- odlučuje o stjecanju i otuđenju pokretnina i nekretnina i drugom raspolaganju imovinom Općine čija pojedinačna vrijednost prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđenju pokretnina i nekretnina, odnosno drugom raspolaganju imovinom. Ako je iznos pojedinačne vrijednosti manji od 70.000,00 kuna, Općinsko vijeće odlučuje za iznos veći od 70.000,00 kuna, a uvijek odlučuje ako vrijednost prelazi 1.000.000, 00 kuna,“.

**Članak 5.**

 U članku 37. stavak 1. mijenja se i glasi:

 „Mandat člana Općinskog vijeća izabranog na redovnim izborima traje do dana stupanja na snagu odluke Vlade Republike Hrvatske o raspisivanju sljedećih redovnih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju Općinskog vijeća, a mandat člana Općinskog vijeća izabranog na prijevremenim izborima traje do isteka tekućeg mandata Općinskog vijeća izabranog na redovnim izborima koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju predstavničkog tijela.“

 Iza stavka 4. dodaje se novi stavak 5. koji glasi:

 „Vijećnik ima pravo na opravdani neplaćeni izostanak s posla radi sudjelovanja u radu predstavničkog tijela i njegovih radnih tijela.“.

**Članak 6.**

 U članku 47. stavku 3. podstavak 5. mijenja se i glasi:

 „odlučuje o stjecanju i otuđenju pokretnina i nekretnina te drugom raspolaganju imovinom Općine pojedinačne vrijednosti do najviše 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđenju pokretnina i nekretnina, odnosno raspolaganju ostalom imovinom. Ako je taj iznos veći od 1.000.000,00 kuna, općinski načelnik može odlučivati najviše do 1.000.000,00 kuna, a ako je taj iznos manji od 70.000,00 kuna, tada može odlučivati najviše do 70.000,00 kuna, a stjecanje i otuđivanje nekretnina i pokretnina te drugo raspolaganje imovinom mora biti planirano u proračunu i provedeno u skladu sa zakonom,“.

 Stavak 4. mijenja se i glasi:

 „Odluku iz st. 3. podstavka 11. ovog članka o imenovanju i razrješenju predstavnika Općine u tijelima javnih ustanova i ustanova kojih je osnivač Općina, trgovačkih društava u kojima Općina ima udjele ili dionice i drugih pravnih osoba kojih je Općina osnivač, općinski načelnik dužan je objaviti u prvom broju službenoga glasila Općine koji slijedi nakon donošenja te odluke.“.

**Članak 7.**

 Članak 71. mijenja se i glasi:

 „Inicijativu i prijedlog za osnivanje mjesnog odbora može dati 10 % građana upisanih u popis birača za područje za koje se predlaže osnivanje mjesnog odbora, članovi Općinskog vijeća te općinski načelnik.

 U slučaju da prijedlog iz stavka 1. ovog članka daju građani ili članovi Općinskog vijeća, prijedlog se dostavlja u pisanom obliku općinskom načelniku.“.

**Članak 8.**

 Članak 86. stavak 2. mijenja se i glasi:

 „Na prijedlog općinskog načelnika Općinsko vijeće može raspustiti vijeće mjesnog odbora, ako ono učestalo krši statut Općine Gračac, pravila mjesnog odbora ili ne izvršava povjerene mu poslove.“.

**Članak 9.**

 U članku 88. stavku 1. riječ „domaćina“ zamjenjuje se riječju „gospodara“.

**Članak 10.**

 U članku 89. stavak 2. mijenja se i glasi:

 „Prihodi Općine Gračac su:

- općinski porezi, prirez, naknade, doprinosi i pristojbe,

- prihodi od stvari u vlasništvu Općine i imovinskih prava,

- prihodi od trgovačkih društava i drugih pravnih osoba u vlasništvu Općine odnosno u kojima Općina ima udjele ili dionice,

- prihodi od naknada za koncesije,

- novčane kazne i oduzeta imovinska korist za prekršaje koje propiše Općina

 Gračac u skladu sa zakonom,

- udio u zajedničkom porezu,

- sredstva pomoći Republike Hrvatske predviđena u državnom proračunu,

- drugi prihodi određeni zakonom.“.

**Članak 11.**

 Članak 98. mijenja se i glasi:

 „Općinski načelnik osigurava izvršenje općih akata iz članka 95. ovog Statuta, na način i u postupku propisanom ovim Statutom te nadzire zakonitost rada upravnih tijela.“.

**Članak 12.**

 Članak 103. mijenja se i glasi:

 „Prije nego što stupi na snagu opći akt obavezno se objavljuje u „Službenom glasniku Općine Gračac“.

 Ako općina nema svoje službeno glasilo, opći akt objavljuje se u službenom glasilu županije.

 Opći akt stupa na snagu najranije osmi dan od dana njegove objave.

 Iznimno, općim se aktom može iz osobito opravdanih razloga odrediti da stupa na snagu prvog dana od dana objave.

 Opći akt ne može imati povratno djelovanje.“.

**Članak 13.**

 Ove Izmjene i dopune Statuta Općine Gračac stupaju na snagu osmog dana nakon objave u „Službenom glasniku Općine Gračac“.

 **PREDSJEDNIK:**

 **Tadija Šišić, dipl. iur.**

**OPĆINSKO VIJEĆE**

**KLASA: 021-01/18-01/1**

**URBROJ: 2198/31-02-18-01**

**Gračac, 29. siječnja 2018. g.**

 Na temelju članka 33. Zakona o lokalnoj i područnoj (regionalnoj) samoupravi (Narodne novine br. 33/01, 60/01-vjerodostojno tumačenje, 129/05, 109/07, 125/08, 36/09, 150/11, 144/12, 19/13, 137/15, 123/17) te članka 32. i 41. Statuta Općine Gračac („Službeni glasnik Zadarske županije“ 11/13) Općinsko vijeće Općine Gračac na svojoj 5. sjednici održanoj 29. siječnja 2018. godine donosi

# IZMJENE I DOPUNE

# POSLOVNIKA OPĆINSKOG VIJEĆA

# OPĆINE GRAČAC

**Članak 1.**

 U Poslovniku Općinskog vijeća Općine Gračac („Službeni glasnik Zadarske županije“ 9/10, 11/13), naslov ispred članka 43. mijenja se i glasi:

 „IX. DONOŠENJE PRORAČUNA I GODIŠNJEG IZVJEŠTAJA O IZVRŠENJU PRORAČUNA OPĆINE“.

**Članak 2.**

 Članak 43. mijenja se i glasi:

 „Općinski načelnik, kao jedini ovlašteni predlagatelj, dužan je utvrditi prijedlog proračuna i podnijeti ga Općinskom vijeću na donošenje u roku utvrđenom posebnim zakonom.

 Proračun donosi Općinsko vijeće u skladu s posebnim zakonom.

 Ako općinski načelnik ne predloži proračun Općinskom vijeću ili povuče prijedlog prije glasovanja o proračunu u cjelini te ne predloži novi prijedlog proračuna u roku koji omogućuje njegovo donošenje, Vlada Republike Hrvatske će na prijedlog središnjeg tijela državne uprave nadležnog za lokalnu i područnu (regionalnu) samoupravu razriješiti općinskog načelnika i njegovog zamjenika koji je izabran zajedno s njim te imenovati povjerenika Vlade Republike Hrvatske za obavljanje poslova iz nadležnosti općinskog načelnika i raspisati prijevremene izbore za općinskog načelnika sukladno posebnom zakonu.

 U slučaju iz stavka 3. ovog članka, novoizabrani općinski načelnik dužan je predložiti Općinskom vijeću proračun u roku od 45 dana od dana stupanja na dužnost, a Općinsko vijeće mora donijeti proračun roku od 45 dana od dana kada ga je općinski načelnik predložio Općinskom vijeću.“.

**Članak 3.**

 Članak 43. a mijenja se i glasi:

 **„**Ako Općinsko vijieće ne donese proračun prije početka proračunske godine, privremeno se, a najduže za prva tri mjeseca proračunske godine, na osnovi odluke o privremenom financiranju, nastavlja financiranje poslova, funkcija i programa tijela Općine Gračac i drugih proračunskih i izvanproračunskih korisnika u skladu s posebnim zakonom.

 Odluku o privremenom financiranju iz stavka 1. ovoga članka donosi do 31. prosinca Općinsko vijeće u skladu s posebnim zakonom na prijedlog općinskog načelnika ili povjerenika Vlade Republike Hrvatske.

 U slučaju kada je raspušteno samo Općinsko vijeće, a općinski načelnik nije razriješen, do imenovanja povjerenika Vlade Republike Hrvatske, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

 Po imenovanju povjerenika Vlade Republike Hrvatske, općinski načelnik predlaže povjereniku novu odluku o financiranju nužnih rashoda i izdataka u koju su uključeni ostvareni prihodi i primici te izvršeni rashodi i izdaci u vremenu do dolaska povjerenika.

 Ako se do 31. ožujka ne donese proračun, povjerenik donosi odluku o financiranju nužnih rashoda i izdataka za razdoblje do donošenja proračuna.

 Odluka o financiranju nužnih rashoda i izdataka iz stavaka 3., 4. i 5. ovoga članka sadržajno odgovara odluci o privremenom financiranju propisanoj posebnim zakonom, ali razmjerno razdoblju za koje se donosi.“.

**Članak 4.**

 U članku 68. stavku 2. podstavak 4. mijenja se i glasi:

 „- godišnji izvještaj o izvršenju proračuna,“.

 Iza stavka 2. dodaje se novi stavak 3. koji glasi:

 „Ako je raspisivanje referenduma za opoziv općinskog načelnika i zamjenika izabranog zajedno s njim predložilo 2/3 članova Općinskog vijeća, odluku o raspisivanju referenduma za opoziv općinskog načelnika i njegovog zamjenika koji je izabran zajedno s njim, Općinsko vijeće donosi dvotrećinskom većinom glasova svih članova Općinskog vijeća.“.

**Članak 5.**

 Ove Izmjene i dopune Poslovnika Općinskog vijeća Općine Gračac stupaju na snagu osmog dana nakon objave u „Službenom glasniku Općine Gračac“.

 **PREDSJEDNIK:**

 **Tadija Šišić, dipl. iur.**

**OPĆINSKO VIJEĆE**

**KLASA: 351-01/18-01/2**

**URBROJ: 2198/31-02-18-1**

**Gračac, 29. siječnja 2018. godine**

 Na temelju članka 36. stavka 13. Zakona o održivom gospodarenju otpadom („Narodne novine“ broj 94/13. i 73/17.) i članka 32. Statuta Općine Gračac („Službeni glasnik Zadarske županije“, broj 11/13), Općinsko vijeće Općine Gračac na 5. sjednici održanoj 29. siječnja 2018. godine donosi

**O D L U K U**

**o mjerama za sprječavanje nepropisnog odbacivanja otpada**

**i mjerama za uklanjanje odbačenog otpada**

**Članak 1.**

 Ovom se Odlukom uređuje način provedbe:

1. mjera za sprječavanje nepropisnog odbacivanja otpada,

2. mjera za uklanjanje otpada odbačenog u okoliš.

 Kada uklanjanje odbačenog otpada podrazumijeva mjere koje nisu uređene ovom Odlukom, primijeniti će se Zakon neposredno.

**Članak 2.**

 Nepropisno odbačenim otpadom u smislu ove Odluke, smatra se:

- otpad odbačen u okoliš.

**Članak 3.**

 Kao mjere za sprečavanje nepropisnog odlaganja otpada provode se:

* redoviti godišnji nadzor područja Općine Gračac radi utvrđivanja postojanja odbačenog otpada, a posebno lokacija na kojima je u prethodne dvije godine evidentirano postojanje odbačenog otpada, nadzor provodi nadležno tijelo Općine Gračac za komunalni red Općine Gračac (komunalni redar),
* postavljanje znakova zabrane odbacivanja otpada,
* Uspostava mape/odjeljka „Gospodarenje otpadom“ na službenoj internetskoj stranici Općine Gračac [www.gracac.hr](http://www.gracac.hr)
* objava na Internet stranici Općine Gračac u odjeljku „Gospodarenje otpadom“, o načinu zbrinjavanja otpada koji nije mješoviti komunalni otpad,
* omogućavanje provedbe akcija uklanjanja nepropisno odbačenog otpada prema uvjetima objavljenim na Internet stranici Općine Gračac u odjeljku „Gospodarenje otpadom“ (Akcija prikupljanja otpada),
* edukacije građana (distribucija letaka…)

**Članak 4.**

 U Općini Gračac se uspostavlja sustav za zaprimanje obavijesti o nepropisno odbačenom otpadu i evidentiranju lokacija odbačenog otpada.

 Sustav za zaprimanje obavijesti o nepropisno odbačenom otpadu uspostavlja se putem internet stranice Općine Gračac www.gracac.hr u mapi/odjeljku „Gospodarenje otpadom“.

 Obrazac prijave o nepropisno odloženom otpadu može se preuzeti na internetskim stranicama ili u Jedinstvenom upravnom odjelu Općine Gračac, a o nepropisno odloženom otpadu može se obavijestiti Općinu Gračac i u slobodnoj formi.

 Obrazac prijave dostavlja se u pisarnicu Općine Gračac, putem pošte na adresu: Park sv. Jurja 1, 23 440 Gračac ili na e-mail: gracac@gracac.hr.

**Članak 5.**

 Radi provedbe mjera iz članka 1. stavak 1. točka 2. ove Odluke komunalni redar rješenjem naređuje uklanjanje nepropisno odloženog otpada, vlasniku, odnosno posjedniku nekretnine, ako vlasnik nije poznat, odnosno osobi koja sukladno posebnom propisu, upravlja određenim područjem (dobrom), na kojem se nepropisno odloženi otpad nalazi.

 Rješenjem iz stavka 1. ovoga članka određuje se: lokacija odbačenog otpada, procijenjena količina otpada, obveznik uklanjanja otpada, te obveza uklanjanja otpada predajom ovlaštenoj osobi za gospodarenje tom vrstom otpada u roku koji ne može biti duži od 6 mjeseci od dana zaprimanja rješenja.

 Protiv rješenja iz stavka 1. ovoga članka može se izjaviti žalba Upravnom odjelu za prostorno uređenje, zaštitu okoliša i komunalne poslove Zadarske županije putem Jedinstvenog upravnog odjela Općine Gračac.

 Istekom roka određenog rješenjem iz stavka 2. ovoga članka komunalni redar utvrđuje ispunjavanje obveze određene rješenjem. Ako komunalni redar utvrdi da obveza određena rješenjem iz stavka 1. ovoga članka nije izvršena, Općina Gračac dužna je osigurati uklanjanje nepropisno odloženog otpada predajom ovlaštenoj osobi za gospodarenje tom vrstom otpada.

 Općina Gračac ima pravo na naknadu troška uklanjanja nepropisno odloženog otpada od vlasnika, odnosno posjednika nekretnine, ako vlasnik nije poznat, odnosno od osobe koja sukladno posebnom propisu, upravlja određenim područjem (dobrom), na kojem se otpad nalazio, po načelu „onečišćivač plaća“.

 Ako komunalni redar utvrdi postojanje opravdane sumnje da je opasni ili drugi otpad odbačen na nekretnini čiji vlasnik, odnosno posjednik, ako vlasnik nekretnine nije poznat, odnosno osoba koja sukladno posebnom propisu, upravlja određenim područjem (dobrom), ne dopušta pristup radi utvrđivanja činjeničnog stanja u vezi odbačenog otpada, komunalni redar ovlašten je zatražiti nalog suda i asistenciju djelatnika ministarstva nadležnog za unutarnje poslove radi pristupa na nekretninu u svrhu utvrđivanja činjenica.

**Članak 6.**

 Ako je otpad odbačen na javnu površinu kojom upravlja Općina Gračac, uklonit će ga trgovačko društvo „GRAČAC ČISTOĆA“ d.o.o., PARK SV. Jurja 1, Gračac, odmah po saznanju o njemu, a u sklopu svojih redovnih aktivnosti, bez potrebe prethodnog donošenja rješenja komunalnog redara o tome, te o istom dostaviti podatke Jedinstvenom upravnom odjelu Općine Gračac, za potrebe sustava evidentiranja.

**Članak 7**.

 Sredstva za provedbu mjera iz članka 1. ove Odluke osigurati će se u Proračunu Općine Gračac.

**Članak 8.**

 Općinski načelnik podnosi Općinskom vijeću izvješće o lokacijama i količinama odbačenog otpada, troškovima uklanjanja odbačenog otpada i provedbi mjera iz članka 1. ove Odluke, do 31. ožujka tekuće godine za prethodnu kalendarsku godinu.

**Članak 9.**

 Ova Odluka stupa na snagu osmog dana od dana objave u „Službenom glasniku Općine Gračac“.

**PREDSJEDNIK**

**Tadija Šišić, dipl. iur.**

**OPĆINSKO VIJEĆE**

**Klasa: 363-01/18-01/3**

**Urbroj: 2198/31-02-18-1**

**Gračac, 29. siječnja 2018. g.**

Temeljem odredbe članka 16. Zakona o komunalnom gospodarstvu („Narodne novine“, broj 36/95, 70/967, 128/99, 57/00, 129/00, 59/01, 26/03, 82/04, 110/04, 178/04, 38/09, 79/09, 153/09, 49/11, 84/11, 90/11, 144/12, 94/13, 153/13, 147/14 i 36/15), a vezi s čl. 179. st. 8 Zakona o održivom gospodarenju otpadom („Narodne novine“ broj 94/13 i 73/17) te čl. 32. Statuta Općine Gračac (“Službeni glasnik Zadarske županije”, broj:11/13), Općinsko vijeće Općine Gračac na svojoj 5. sjednici održanoj 29. siječnja 2018. godine, d o n o s i

**Izmjene i dopune**

**Odluke o komunalnom redu**

**Članak 1.**

U Odluci o komunalnom redu (“Službeni glasnik Zadarske županije”, broj:11/13), poglavlje „V. SKUPLJANJE, ODVOZ I POSTUPANJE SA SKUPLJENIM KOMUNALNIM OTPADOM“ i članci 50. do 56. brišu se.

**Članak 2.**

Članak 63. mijenja se i glasi:

„U obavljanju nadzora komunalni redar ovlašten je:

- rješenjem narediti fizičkim i pravnim osobama radnje u svrhu održavanja komunalnog

 reda,

- izdati usmeni nalog fizičkim i pravnim osobama kojim se nalaže radnja u svrhu

 održavanja komunalnog reda,

- izdati obavezni prekršajni nalog i izreći novčanu kaznu,

- predložiti pokretanje prekršajnog postupka,

- naplatiti novčanu kaznu na mjestu počinjenja prekršaja.

Protiv rješenja komunalnog redara može se izjaviti žalba upravnom tijelu Zadarske županije nadležnom za poslove komunalnog gospodarstva, a žalba uložena nadležnom tijelu ne odgađa izvršenje rješenja.“.

**Članak 3.**

U čl. 65. stavku 1. točke 51. do 57. se brišu.

**Članak 4.**

Članak 66. mijenja se i glasi:

„Komunalni redar ovlašten je naplatiti novčanu kaznu za prekršaj iz članka 65. ove Odluke, na mjestu izvršenja prekršaja kada je počinitelj prekršaja zatečen u izvršenju prekršaja u visini polovice propisane kazne za pojedini prekršaj. O naplaćenoj kazni izdaje se potvrda.

Ako počinitelj prekršaja ne pristane platiti kaznu na mjestu počinjenja prekršaja, izdat će se obavezni prekršajni nalog.“.

**Članak 5.**

 Ove Izmjene i dopune Odluke o komunalnom redu stupaju na snagu osmog dana nakon objave u „Službenom glasniku Općine Gračac“.

 **PREDSJEDNIK:**

 **Tadija Šišić, dipl. iur.**

**OPĆINSKO VIJEĆE**

**KLASA: 351-01/18-01/1**

**URBROJ: 2198/31-02-18-1**

**Gračac, 29. siječnja 2018. godine**

 Na temelju članka 30. stavak 7. Zakona o održivom gospodarenju otpadom (Narodne novine 94/13 i 73/17), članka 4. Uredbe o gospodarenju komunalnim otpadom (Narodne novine 50/17), članka 32. Statuta Općine Gračac („Službeni glasnik Zadarske županije“ br. 11/13), Općinsko vijeće Općine Gračac, na 5. sjednici održanoj 29. siječnja 2018. godine d o n o s i

**ODLUKU O NAČINU PRUŽANJA JAVNIH USLUGA PRIKUPLJANJA MIJEŠANOG**

**KOMUNALNOG OTPADA I BIORAZGRADIVOG KOMUNALNOG OTPADA**

**NA PODRUČJU OPĆINE GRAČAC**

1. **UVOD**

**Članak 1.**

Ovom Odlukom o načinu pružanja javnih usluga prikupljanja miješanog komualnog otpada i biorazgradivog komunalnog otpada na području Općine Gračac (U nastavku teksta: **Odluka**) utvrđuju se načini prikupljanja miješanog komunalnog otpada i prikupljanja biorazgradivog komunalnog otpada te povezane usluge odvojenog prikupljanja otpadnog papira, metala, stakla, plastike, tekstila, problematičnog otpada i krupnog (glomaznog) otpada na području Općine Gračac.

**Članak 2.**

„Komunalni otpad“ je otpad nastao u kućanstvu i otpad koji je po prirodi i sastavu sličan otpadu iz kućanstva, osim proizvodnog otpada i otpada iz poljoprivrede i šumarstva.

„Miješani komunalni otpad“ je otpad iz kućanstava i otpad iz trgovina, industrije i iz ustanova koji je po svojstvima i sastavu sličan otpadu iz kućanstava, iz kojeg posebnim postupkom nisu izdvojeni pojedini materijali (kao što je papir, staklo i dr.) te je u Katalogu otpada označen kao 20 03 01.

„Biorazgradivi komunalni otpad“ je otpad nastao u kućanstvu i otpad koji je po prirodi i sastavu sličan otpadu iz kućanstva, osim proizvodnog otpada i otpada iz poljoprivrede, šumarstva, a koji u svom sastavu sadrži biološki razgradiv otpad. Biorazgradivi komunalni otpad u okviru javne usluge je biootpad i otpadni papir i karton.

„Reciklabilni komunalni otpad“ čine otpadna plastika, otpadni metal i otpadno staklo, a kad je to prikladno i druge vrste otpada koje su namijenjene recikliranju (npr. otpadni tekstil, otpadno drvo i sl.).

„Krupni (glomazni) komunalni otpad“ je predmet ili tvar koju je zbog zapremine i/ili mase neprikladno prikupljati u sklopu usluge prikupljanja miješanog komunalnog otpada. Naputkom o glomaznom otpadu utvrđeni su propisani predmeti koji se smatraju glomaznim otpadom. (Namještaj, kuhinjska oprema, kupaonska oprema, vrtna oprema, podne obloge, stvari za djecu itd.). Glomazni otpad ne uključuje tvari i predmete za koje je posebnim propisom propisano da se smatraju otpadom koji se svrstava u posebnu kategoriju otpada (napuštena vozila, građevinska šuta, otpadne gume, opasni otpad itd.).

„Problematični otpad“ je opasni otpad iz podgrupe 20 01 Kataloga otpada koji uobičajeno nastaje u kućanstvu te opasni otpad koji je po svojstvima, sastavu i količini usporediv s opasnim otpadom koji uobičajeno nastaje u kućanstvu pri čemu se problematičnim otpadom smatra sve dok se nalazi kod proizvođača tog otpada.

**Članak 3.**

Prikupljanje miješanog komunalnog otpada i biorazgradivog komunalnog otpada te odvojeno prikupljanje otpadnog papira, metala, stakla, plastike, tekstila, problematičnog otpada i krupnog (glomaznog) otpada (u nastavku teksta: **Usluga**) obavlja se u okviru sustava sakupljanja komunalnog otpada sukladno propisanim standardima te podrazumijeva prikupljanje toga otpada na određenom području pružanja usluge putem spremnika od pojedinih korisnika i prijevoz tog otpada do ovlaštene osobe za obradu otpada odnosno odlaganje otpada.

1. **PODRUČJE PRUŽANJA JAVNE USLUGE**

**Članak 4.**

Davatelj usluge pruža javnu uslugu na području Općine Gračac.

Područje Općine Gračac obuhvaća naselja: Begluci, Brotnja, Bruvno, Cerovac, Dabašnica, Deringaj, Drenovac Osredački, Duboki Dol, Dugopolje, Glogovo, Grab, Gračac, Gubavčevo Polje, Kaldrma, Kijani, Kom, Kunovac Kupirovački, Kupirovo, Mazin, Nadvrelo, Neteka, Omsica, Osredci, Otrić, Palanka, Pribudić, Prljevo, Rastičevo, Rudopolje Bruvanjsko, Srb, Suvaja, Tiškovac Lički, Tomingaj, Velika Popina, Vučipolje, Zaklopac, Zrmanja Vrelo, Zrmanja.

1. **DAVATELJ JAVNE USLUGE I KORISNIK USLUGE**

**Članak 5.**

Davatalj javne usluge prikupljanja miješanog komunalnog otpada i biorazgradivog komunalnog otpada je trgovačko društvo Gračac Čistoća d.o.o., Park sv. Jurja 1, 23 440 Gračac, OIB: 11250206587 (u nastavku teksta: **Davatelj usluge**).

Davatelj usluge osigurava odvojenu primopredaju biorazgradivog komunalnog otpada, reciklabilnog komunalnog otpada, problematičnog otpada, glomaznog otpada i miješanog komunalnog otpada.

**Članak 6.**

Korisnik usluge na području pružanja Usluge je vlasnik nekretnine, odnosno vlasnik posebnog dijela nekretnine i korisnik nekretnine, odnosno posebnog dijela nekretnine kada je vlasnik nekretnine, odnosno posebnog dijela nekretnine obvezu plaćanja ugovorom prenio na tog korisnika i o tome obavijestio davatelja usluge.

Opći uvjeti ugovora o korištenju javne usluge prikupljanja miješanog komunalnog i biorazgradivog komunalnog otpada s korisnicima Usluge sadržani su u posebnom dodatku ove Odluke.

1. **KRITERIJ OBRAČUNA KOLIČINE OTPADA**

**Članak 7.**

Kriterij za obračun količine otpada predanog Davatelju usluge od strane Korisnika usluge je volumen ugovorenog spremnika za komunalni otpad i broj pražnjenja spremnika za komunalni otpad.

1. **OBRAČUNSKO RAZDOBLJE**

**Članak 8.**

Obračunsko razdoblje je mjesec dana, račun se izdaje sa zadnjim danom u mjesecu za protekli mjesec, s rokom plaćanja 30 dana od dana izdavanja računa.

1. **OBAVEZE DAVATELJA USLUGE**

**Članak 9.**

Davatelj usluge dužan je:

1. postupati sa sakupljenim komunalnim otpadom u skladu sa Zakonom o održivom gospodarenju otpadom, Uredbom o gospodarenju komunalnim otpadom i ovom Odlukom,
2. izraditi cjenik javne usluge, objaviti ga na mrežnoj stranici i za njega prije primjene odnosno izmjene ishoditi suglasnost nadležnog tijela.

3. osigurati korisniku usluge spremnik za primopredaju miješanog komunalnog otpada, biorazgradivog komunalnog otpada i reciklabilnog komunalnog otpada,

4. označiti spremnik oznakom,

5. sklopiti s korisnikom usluge Ugovor kojega sačinjavaju ova Odluka, Izjava o načinu korištenja javne usluge na način propisan Uredbom o gospodarenju komunalnim otpadom,

i cjenik javne usluge.

6. dostaviti do kraja prosinca tekuće kalendarske godine za iduću kalendarsku godinu Obavijest o prikupljanju miješanog komunalnog otpada, biorazgradivog komunalnog otpada i reciklabilnog komunalnog otpada u pisanom obliku ili putem mrežne stranice kada je to korisniku usluge prihvatljivo sa sadržajem propisanim Uredbom o gospodarenju komunalnim otpadom.

7. preuzeti sadržaj spremnika od korisnika usluge,

8. voditi digitalnu *Evidenciju o preuzetom komunalnom otpadu* u skladu s Uredbom o gospodarenju komunalnim otpadom,

9. odgovarati za sigurnost, redovitost i kvalitetu usluge i usluge povezane s javnom uslugom,

10. osigurati provjeru da otpad sadržan u spremniku prilikom primopredaje odgovara vrsti otpada čija se primopredaja obavlja,

11. davatelj usluge je dužan osigurati uvjete kojima se ostvaruje pojedinačno korištenje usluge uključivo i kad više korisnika koristi zajednički spremnik.

1. **OBAVEZE KORISNIKA USLUGE**

**Članak 10.**

Korisnik usluge je dužan:

1. koristiti uslugu i predati miješani komunalni otpad i biorazgradivi komunalni otpad davatelju usluge na području na kojem se nalazi nekretnina korisnika usluge,

2. U cijelosti ispuniti i vlastoručno potpisati davatelju usluge Izjavu o načinu korištenja javne usluge koja je sastavni dio Ugovora, a koja je propisana Uredbom o gospodarenju komunalnim otpadom,

 3. preuzeti od davatelja usluge standardizirane spremnike za otpad, te iste spremnike držati na mjestu određenom za njihovo držanje i ne premještati ih bez suglasnosti davatelja usluge,

4. omogućiti davatelju usluge pristup spremniku na mjestu primopredaje u slučaju kad mjesto primopredaje otpada nije na javnoj površini,

5. postupati s otpadom na obračunskom mjestu korisnika usluge na način kojim se ne dovodi u opasnost ljudsko zdravlje, ne dovodi do rasipanja otpada oko spremnika, ne onečišćuje okolni prostor i ne uzrokuje pojava neugode drugoj osobi zbog mirisa otpada,

6. odgovarati za postupanje s otpadom i spremnikom na obračunskom mjestu korisnika usluge sukladno Zakonu o održivom gospodarenju otpadom, Uredbi o gospodarenju komunalnim otpadom i ovoj Odluci,

7. zajedno s ostalim korisnicima usluge na istom obračunskom mjestu odgovarati za obveze nastale zajedničkim korištenjem spremnika sukladno Zakonu o održivom gospodarenju otpadom, Uredbi o gospodarenju komunalnim otpadom i ovoj Odluci,

8. predavati biorazgradivi komunalni otpad, reciklabilni komunalni otpad, problematični otpad i glomazni otpad odvojeno od miješanog komunalnog otpada,

9. sav komunalni otpad prikupljati isključivo u odgovarajuće spremnike za otpad, na za to predviđenim mjestima, sukladno vrsti otpada i namjeni spremnika,

10. predavati problematični otpad u reciklažno dvorište ili mobilno reciklažno dvorište

11. predavati krupni (glomazni) otpad u reciklažno dvorište, mobilno reciklažno dvorište i po potrebi jednom godišnje (po pozivu) na lokaciji obračunskog mjesta korisnika usluge,

12. plaćati davatelju usluge cijenu javne usluge, u skladu s važećim cjenikom.

1. **ODREDBE O NAČINU KORIŠTENJA JAVNE USLUGE I USUGE POVEZANE S JAVNOM USLUGOM**

**Članak 11.**

Javna usluga se pruža i koristi u okviru sustava sakupljanja komunalnog otpada u skladu sa sljedećim standardima:

1. korisniku usluge mora biti osigurana mogućnost odvojene predaje otpada na njegovom obračunskom mjestu (na adresi korisnika) te korištenje reciklažnog dvorišta, mobilnog reciklažnog dvorišta, spremnika postavljenog na javnoj površini (zeleni otoci) i odvoz glomaznog otpada

2. odvojena primopredaja miješanog komunalnog otpada i biorazgradivog komunalnog otpada obavlja se putem standardnih spremnika kod korisnika usluge, na način da se otpadni papir i karton prikuplja odvojeno od biorazgradivog komunalog otpada.

**U okviru sustava sakupljanja komunalnog otpada pruža se javna usluga:**

1. prikupljanja miješanog komunalnog otpada na lokaciji obračunskog mjesta korisnika (adresa korisnika)

2. prikupljanja biorazgradivog komunalnog otpada na lokaciji obračunskog mjesta korisnika (adresa korisnika). Korisnici usluge sakupljanja biorazgradivog komunalnog otpada imaju pravo na jedan dodatni besplatni odvoz glomaznog otpada godišnje za granje i lišće.

Korisnik koji se odluči za kućno kompostiranje biorazgradivog komunalnog otpada mora osigurati komposter ili kompostište te isto potvrditi potpisom izjave da će to raditi sukladno Zakonu o održivom gospodarenju otpadom. Davatelj usluge sliku kompostera ili kućnog kompostišta i potpisanu izjavu korisnika arhivirat će uz ugovor s korisnikom.

**U okviru sustava sakupljanja komunalnog otpada pružaju se bez naknade za korisnika sljedeće usluge povezane s javnom uslugom:**

1. sakupljanje reciklabilnog komunalnog otpada na lokaciji obračunskog mjesta korisnika usluge

2. sakupljanje otpadnog papira, metala, plastike, stakla i tekstila putem spremnika postavljenih na javnoj površini

3. sakupljanje glomaznog otpada u reciklažnom dvorištu, mobilnom reciklažnom dvorištu i jednom godišnje na lokaciji obračunskog mjesta korisnika usluge

4. sakupljanje otpada određenog posebnim propisom koji uređuje gospodarenje otpadom u reciklažnom dvorištu odnosno mobilnom reciklažnom dvorištu.

**Na zahtjev korisnika usluge pružaju se sljedeće usluge uz naknadu:**

1. preuzimanje većih količina miješanog komunalnog otpada

2. preuzimanje većih količina biorazgradivog komunalnog otpada

3. preuzimanje većih količina glomaznog otpada od ugovorenih količina uz plaćanje sakupljanja i obrade tih količina.

1. **STANDARDNE VELIČINE I DRUGA BITNA SVOJSTVA SPREMNIKA ZA SAKUPLJANJE OTPADA**

**Članak 12.**

Standardne veličine spremnika za sakupljanje komunalnog otpada putem kojih Davatelj usluge može vršiti primopredaju otpada su:

60 litara, 80 litara, 120 litara, 240 litara, 360 litara, 770 litara, 1.100 litara, 5.000 litara, 7.000 litara

Standradni spremnici omogućuju pražnjenje spremnika komunalnim vozilima sa sustavima za podizanje spremnika.

Za dodatno sakupljanje miješanog komunalnog otpada i biorazgradivog komunalnog otpada koriste se spremnici - plastične vreće od 80 i 120 litara i spremnici od 120 litara do 1.100 litara. Korisnik usluge ima ograničen izbor veličine spremnika uz uvažavanje broja članova kućanstva i načina korištenja građevine sukladno cjeniku usluga.

**Članak 13.**

Davatelj usluge je dužan na spremnike za odlaganje komunalnog otpada ugraditi naljepnice s bar kodom i/ili RFID čipove i sl. kao funkcionalne dijelove sustava za elektronsko očitanje pražnjenja spremnika.

**Članak 14.**

Biorazgradivi komunalni otpad prikuplja se odvojeno u:

* standardiziranim spremnicima od 80 litara u slučaju kad jedan korisnik samostalno koristi uslugu,
* standardiziranim spremnicima od 770 litara u slučaju kada više korisnika koristi zajednički spremnik,
* iznimno, ako na lokaciji korisnika nema prostora za smještaj spremnika odnosno ako uvjeti na lokaciji nisu prikladni za smještaj spremnika, biorazgradivi otpad se skuplja u PVC vrećama koje osigurava davatelj usluge.

Reciklabilni komunalni otpad prikuplja se odvojeno u:

* standardiziranim spremnicima od 240 litara u slučaju kada kad jedan korisnik samostalno koristi uslugu,
* standardiziranim spremnicima od 1100 litara u slučaju kada više korisnika koristi zajednički spremnik.

U spremnike za reciklabilni komunalni otpad odlaže se plastika, metal i staklo, a kad je to prikladno i druge vrste otpada koje su namijenjene recikliranju (npr. tekstil, drvo i sl.).

Otpadni papir i karton odlažu se u spremnike za reciklabilni otpad.

**Članak 15.**

Glomazni otpad prikuplja se u reciklažnom dvorištu, mobilnom reciklažnom dvorištu i jednom godišnje na lokaciji obračunskog mjesta korisnika usluge (po pozivu) pri čemu se ova usluga ne naplaćuje već je sadržana u ukupnoj cijeni koju za uslugu plaćaju korisnici.

Količina odloženog glomaznog otpada koja se odvozi bez naknade ograničena je do 3m3 po odvozu.

**Članak 16.**

Pravnim osobama davatelj usluge ne osigurava spremnike za odvojeno sakupljanje reciklabilnog i biorazgradivog otpada.

Pravna osoba može sa davateljem usluge sklopiti poseban ugovor za sakupljanje reciklabilnog i biorazgradivog otpada.

**Članak 17.**

Spremnici kod korisnika usluge moraju imati naziv davatelja usluge, naziv vrste otpada za koju je spremnik namijenjen i oznaku koja je u *Evidenciji o preuzetom komunalnom otpadu* pridružena korisniku usluge i obračunskom mjestu.

Spremnici na javnoj površini moraju imati naziv davatelja usluge, naziv vrste otpada za koju je spremnik namijenjen te kratku uputu o otpadu koji se sakuplja putem tog spremnika.

**Članak 18.**

Spremnici za odlaganje komunalnog otpada vlasništvo su davatelja usluge.

1. **NAČIN POSTUPANJA S OTPADOM I SPREMNICIMA**

**Članak 19.**

Komunalni otpad odvozi se dnevnim smjenama.

Spremnici za odlaganje komunalnog otpada u dnevnoj smjeni iznose se na mjesto prikladno za odvoz otpada najranije večer uoči dana odvoza.

**Članak 20.**

Sakupljeni i odloženi komunalni otpad mora se nalaziti u spremniku. Prilikom pražnjenja komunalnog otpada poklopac spremnika mora biti zatvoren.

Korisnici usluge su dužni zadužene i/ili vlastite spremnike za otpad prati i održavati u čistom stanju. Na zahtjev korisnika, spremnike će oprati davatelj usluge uz naplatu sukladno važećem cjeniku.

**Članak 21.**

Zabranjeno je odlaganje komunalnog otpada pokraj spremnika, u nestandardizirane spremnike, kutije ili drugu ambalažu. Zabranjeno je odlaganje glomaznog otpada pokraj spremnika za komunalni otpad kao i na mjesta koja nisu za to određena.

Zabranjeno je oštećivati posude za odlaganje komunalnog otpada, ulijevati u njih tekućine, bacati žar ili vruć pepeo, bacati ostatke životinja, građevinski materijal, krupnu ambalažu, dijelove kućnog namještaja, opasni otpad i ostali iskoristivi otpad sukladno važećim propisima.

Zabranjeno je onemogućavati pristup vozilu za odvoz otpada.

**Članak 22.**

Davatelj usluge ne odgovora za nestanak spremnika za odlaganje komunalnog otpada koju je zadužio korisnik usluge.

U slučaju otuđenja i oštećenja spremnika od strane korisnika usluge, trošak nabave novih spremnika snosit će korisnik usluge, sukladno cjeniku. U slučaju da je dokazano da je oštećenje posude za odlaganje komunalnog otpada uzrokovao radnik davatelja komunalne usluge, trošak nabave nove snosit će davatelj usluge.

**Članak 23.**

Radnici davatelja usluge dužni su pažljivo rukovati spremnicima za odlaganje komunalnog otpada, tako da se isti ne oštećuju, a odloženi komunalni otpad ne rasipa i onečišćava okoliš.

Svako onečišćenje i oštećenje prouzrokovano odvozom otpada davatelj usluge je dužan odmah otkloniti.

Nakon pražnjenja spremnika za odlaganje komunalnog otpada radnici davatelja usluge dužni su vratiti spremnik na mjesto na kojem je bio odložen i zatvoriti poklopac.

Pražnjenje spremnika za miješani komunalni otpad obavlja se putem automatskog sustava ugrađenog na specijalnom vozilu za prijevoz otpada.

Komunalni otpad rasut oko spremnika prije pražnjenja i odvoza otpada, dužni su očistiti korisnici usluga.

1. **UVJETI ZA POJEDINAČNO KORIŠTENJE JAVNE USLUGE**

**Članak 24.**

Pojedinačno korištenje javne usluge osigurava se:

* u slučaju kada jedan korisnik samostalno koristi usluge, postavljanjem spremnika na lokaciji kod korisnika usluge,
* u slučaju kada jedan korisnik samostalno koristi usluge i ne postoji prostorna mogućnost smještaja spremnika na lokaciji kod korisnika usluge, postavljanjem spremnika na javnoj površini,
* u slučaju kada više korisnika koristi zajednički spremnik postavljanjem zajedničkog spremnika na lokaciji kod korisnika usluge omogućavanjem pristupa zajedničkom spremniku na način da je svakom korisniku dostupna mogućnost pojedinačnog pristupa spremniku,
* u slučaju kada više korisnika koristi zajednički spremnik i ne postoji prostorna mogućnost smještaja spremnika na lokaciji kod korisnika usluge, postavljanjem zajedničkog spremnika na javnoj površini omogućavanjem pristupa zajedničkom spremniku na način da je svakom korisniku dostupna mogućnost pojedinačnog pristupa spremniku.

Spremnici za odvojeno prikupljanje miješanog komunalnog otpada i biorazgradivog komunalnog otpada, moraju se nalaziti na obračunskom mjestu kod korisnika usluge u za to predviđenim zaključanim smetlarnicima, podrumima, haustorima, ograđenim dvorištima, odnosno smješteni na bilo koji drugi odgovarajući način kojim se onemogućava pristup trećim osobama.

Kada ne postoji mogućnost smještaja spremnika za odvojeno prikupljanje miješanog komunalnog otpada i biorazgradivog komunalnog, na obračunskom mjestu kod korisnika usluge sukladno prethodnom stavku ovoga članka, spremnici se mogu nalaziti na javnoj površini na najmanjoj udaljenosti od glavnog ulaza nekretnine obračunskog mjesta dostupnoj vozilu davatelja usluge.

Javna površina koristi se i za privremeni smještaj mobilnog reciklažnog dvorišta.

Glomazni otpad ne smije se skupljati na javnim površinama, osim granja, koje se skuplja u sklopu usluge sakupljanja glomaznog otpada.

Na javnim površinama nije dopušteno kompostiranje biorazgradivog komunalnog otpada.

1. **IZJAVA O NAČINU KORIŠTENJA JAVNE USLUGE**

**Članak 25.**

Davatelj usluge dužan je korisniku usluge dostaviti Izjavu o načinu korištenja javne usluge (u daljem tekstu: (Izjava).

Izjava sadrži sljedeće:

1. obračunsko mjesto,

2. podatke o korisniku usluge (ime i prezime ili naziv pravne osobe ili fizičke osobe – obrtnika te OIB i adresu),

3. mjesto primopredaje,

4. udio u korištenju spremnika,

5. vrstu, zapremninu i količinu spremnika sukladno ovoj Odluci,

6. broj planiranih primopredaja miješanog komunalnog otpada i biorazgradivog komunalnog otpada u obračunskom razdoblju,

7. očitovanje o kompostiranju biootpada,

8. očitovanje o korištenju nekretnine na obračunskom mjestu ili o trajnom nekorištenju nekretnine,

9. obavijest davatelja javne usluge o uvjetima kad se Ugovor smatra sklopljenim,

10. izjavu korisnika kojom potvrđuje da je upoznat s Ugovorom,

11. uvjete raskida Ugovora,

12. izvadak iz cjenika javne usluge.

Podaci iz stavka 2. ovoga članka svrstani su u obrascu Izjave u dva stupca od kojih je prvi prijedlog davatelja javne usluge, a drugi očitovanje korisnika usluge.

**Članak 26.**

Korisnik usluge je dužan vratiti davatelju usluge 2 primjerka potpisane izjave u pisanom obliku u roku 15 dana od dana zaprimanja iste (poštom, elektroničkim putem, osobno), a davatelj usluge nakon zaprimanja izjave dužan je vratiti jedan ovjereni primjerak izjave u roku 8 dan od zaprimanja iste.

Davatelj usluge može omogućiti davanje Izjave u elektroničkim putem kad je takav način prihvatljiv korisniku usluge.

**Članak 27.**

Davatelj usluge je dužan primijeniti podatak iz Izjave koji je naveo korisnik usluge (stupac: očitovanje korisnika usluge) kada je taj podatak u skladu sa Zakonom o održivom gospodarenju otpadom, Uredbom o gospodarenju komunalnim otpadom i ovom Odlukom.

**Članak 28.**

Iznimno davatelj usluge primjenjuje podatak iz Izjave koji je naveo davatelj javne usluge (stupac: prijedlog davatelja javne usluge) u sljedećem slučaju:

1. kad se korisnik usluge ne očituje o podacima iz Izjave u roku od 15 dana od dana zaprimanja iste

2. kad više korisnika usluge koristi zajednički spremnik, a među korisnicima usluge nije postignut dogovor o udjelima korištenja zajedničkog spremnika na način da zbroj svih udjela čini jedan.

1. **NAJMANJA UČESTALOST ODVOZA**

**Članak 29.**

Izjavom se definira broj planiranih primopredaja miješanog komunalnog otpada i biorazgradivog komunalnog otpada u obračunskom razdoblju.

Broj planiranih primopredaja iz stavka 1. ovog članka mora se odrediti u skladu sa sljedećom najmanjom učestalošću:

* najmanje jednom tjedno za biootpad iz biorazgradivog komunalnog otpada kada jedan korisnik samostalno koristi uslugu,
* najmanje jednom tjedno za biootpad iz biorazgradivog komunalnog otpada kada više korisnika koristi zajednički spremnik,
* najmanje jednom mjesečno za otpadni papir i karton iz biorazgradivog komunalnog otpada odnosno reciklabilni otpad bez obzira koristi li uslugu jedan korisnik samostalno ili više korisnika zajednički,
* najmanje dva puta mjesečno za miješani komunalni otpad kada jedan korisnik samostalno koristi uslugu,
* najmanje dva puta mjesečno za miješani komunalni otpad kada više korisnika koristi zajednički spremnik u naseljima Gračac i Srb.
* najmanje jednom mjesečno za miješani komunalni otpad kada više korisnika koristi zajednički spremnik u svim ostalim naseljima područja.
* glomazni otpad najmanje dva puta godišnje
* odvoz ostalog otpada po pozivu u roku 7 dana od dana narudžbe.

Davatelj usluge dužan je broj planiranih primopredaja prilagoditi stvarnim potrebama na obračunskom mjestu uzimajući u obzir količinu otpada, povećanje potreba tijekom turističke sezone, područje i sl.

Plan s datumima i okvirnim vremenom primopredaje komunalnog otpada prema područjima sastavni je dio Obavijesti o prikupljanju miješanog komunalnog otpada, biorazgradivog komunalnog otpada i reciklabilnog otpada.

Sv korisnici (fizičke i pravne osobe) moraju miješani komunalni otpad u obračunskom razdoblju predati barem jedanput. Ako korisnici ne predaju miješani komunalni otpad barem jedanput u obračunskom razdoblju, davatelj usluge ima pravo naplatiti jednu primoredaju miješanog komunalnog otpada u obračunskom razdoblju. Povremeni korisnici (korištenje građevine do 4 mjeseca godišnje, uz predočenje potvrde o drugom boravištu, vizi radnoj dozvoli ili dozvoli boravka u inozemstvu) ne trebaju ispuniti obvezu od jedne primopredaje miješanog komunalnog otpada u obračunskom razdoblju.

Iznimno od navedenog, nadležno tijelo Općine Gračac može odrediti da se broj odvoza, na cijelom području Općine Gračac ili u određenim dijelovima Općine Gračac u određenom vremenskom periodu uredi na drukčiji način, prema stvarnim potrebama. Nadležno tijelo Općine Gračac odredbu o odvozu dostavlja davatelju usluge rješenjem.

1. **NAČIN ODREĐIVANJA UDJELA KORISNIKA JAVNE USLUGE U SLUČAJU KAD KORISNICI JAVNE USLUGE KORISTE ZAJEDNIČKI SPREMNIK, A NIJE POSTIGNUT SPORAZUM O NJIHOVIM UDJELIMA**

**Članak 30.**

Ako korisnici usluga koji koriste zajednički spremnik ne dogovore udjele o korištenju zajedničkog spremnika, kao kriterij određivanja udjela korisnika javne usluge primjenjivat će se broj članova kućanstva za fizičke osobe, a za pravne osobe i za fizičku osobu – obrtnika kao korisnika usluge - broj zaposlenika odnosno korisnika nekretnine, ali ne manje od jedan po nekretnini.

**Članak 31.**

Kad jedan korisnik usluge samostalno koristi spremnik, udio korisnika usluge u korištenju spremnika je jedan.

Kad više korisnika usluge zajednički koriste spremnik, zbroj udjela svih korisnika, određenih međusobnim sporazumom ili prijedlogom davatelja usluge, mora iznositi jedan.

Kad više korisnika usluge koristi zajednički spremnik, nastalu obvezu plaćanja ugovorne kazne u slučaju kada se ne utvrdi odgovornost pojedinog korisnika snose svi korisnici usluge koji koriste zajednički spremnik sukladno udjelima u korištenju spremnika.

**Članak 32.**

Davatelj usluge broj članova kućanstva odnosno nekretnine koju koristi pravna osoba ili obrtnik utvrđuje na temelju očitovanja vlasnika odnosno korisnika nekretnine sadržanog u Izjavi i kad je potrebno na temelju podataka očitanja mjernih uređaja za potrošnju električne energije, pitke vode ili na drugi način.

Prlikom izračunavanja potrebne veličine zajedničkog (zajedničkih) spremnika za miješani i biorazgradivi otpad primjenjuje se kao jedinica za izračun volumen od 40 litara mjesečno za jednu osobu s mogućim odstupanjem veličine spremnika do 20% u korist korisnika. Istom metodom se utvrđuje udio volumena u spremniku kojeg koristi korisnik usluge.

**Članak 33.**

Promjena volumena i promjena pojedinačnog udjela zaduženja, dostavlja se na propisanom obrascu davatelja usluge potpisanom od strane predstavnika suvlasnika ukoliko je postignut dogovor o zajedničkom nastupanju prema davatelju usluge ili potpisom većine glasova suvlasnika ako nije postignut dogovor o zajedničkom nastupanju.

Za izmjenu volumena i pojedinačnog udjela zaduženja u korištenju zajedničkog spremnika potrebna je većina potpisa suvlasnika na Izjavi.

1. **CIJENA JAVNE USLUGE**

**Članak 34.**

Davatelj usluge obračunava korisniku usluge cijenu javne usluge (u daljnjem tekstu: **cijena javne usluge**) razmjerno količini predanog otpada u obračunskom razdoblju pri čemu je kriterij količine otpada u obračunskom razdoblju volumen spremnika otpada i broj pražnjenja spremnika.

U cijenu javne usluge uključeni su, osim troškova propisanih člankom 33. stavak 4. Zakona o održivom gospodarenju otpadom i sljedeći troškovi:

* nastali radom reciklažnih dvorišta i mobilnog reciklažnog dvorišta zaprimanjem, bez naknade, otpada nastalog u kućanstvu
* prijevoza i obrade glomaznog otpada kojji se prikuplja u okviru javne usluge
* prijevoza i obrade biorazgradivog komunalnog otpada koji se prikuplja u okviru javne usluge
* vođenje propisanih evidencija i izvješćivanja u svezi s javnom uslugom.

**Članak 35.**

Cijena javne usluge određuje se cjenikom.

Davatelj usluge dužan je donijeti novi cjenik javne usluge po prethodno pribavljenoj suglasnosti općinskog načelnika, a u skladu s Uredbom o gospodarenju komunalnim otpadom i ovom Odlukom.

**Članak 36.**

**Strukturu cijene javne usluge čini:**

* C – cijena javne usluge za količinu predanog miješanog komunalnog otpada izražena u kunama sa svim uključenim paramertima cijene, koja se prilagođava podacima o načinu izvršenja usluge.
* CU- ukupna cijena javne usluge
* MJU - cijena obvezne minimalne javne usluge
* MJUK- cijena obavezne minimalne javne usluge za korisnike s vlastitim kompostištem
* MJUS- cijena obavezne minimalne javne usluge za korisnike sa sakupljanjem BKO-a
* JCV – jedinična cijena za pražnjenje volumena spremnika miješanog komunalnog otpada izražena u kunama sukladno cjeniku
* BP – broj pražnjenja spremnika miješanog komunalnog otpada u obračnunskom razdoblju sukladno podatcima u Evidenciji
* U – udio korisnika usluge u korištenju spremnika
* UK - cijena ugovorne kazne.

**Formula za izračunavanje cijene usluge:**

***Cijena obvezne minimalne javne usluge*** **(MJU)** određuje se cjenikom. Obvezna minimalna javna usluga je dio javne usluge koju je potrebno osigurati kako bi sustav sakupljanja komunalnog otpada mogao ispuniti svoju svrhu poštujući pritom obvezu o osiguranju primjene načela „onečišćivač plaća“, ekonomski održivo poslovanje te sigurnost, redovitost i kvalitetu pružanja javne usluge. Na području Općine Gračac utvrđuje se:

* **Cijena obavezne minimalne javne usluge za korisnike s vlastitim kompostištem (MJUK)**
* **Cijena obavezne minimalne javne usluge za korisnike sa sakupljanjem BKO-a (MJUS)**

**Članak 37.**

***Cijena javne usluge za količinu predanog miješanog komunalnog otpada (C)*** određuje se cjenikom te se izračunava prema izrazu:

**C = JCV x BP x U**

***Ukupnu cijenu javne usluge*** **(CU)** Učini zbroj cijene obvezne minimalne javne usluge, cijene javne usluge za količinu predanog miješanog komunalnog otpada i u slučajevima navedenim u članku 45. ove Odluke dodatno i cijena ugovorne kazne te se izračunava po izrazu:

**CU= MJU + C +UK**

Odnosno prema izrazima:

**Ukupna cijena javne usluge za korisnike s vlastitim kompostištem/komposterom:**

**CU= MJUK + C +UK**

**Ukupna cijena javne usluge za korisnike sa sakupljanjem biorazgradvog komunalnog otpada:**

**CU= MJUS + C +UK**

**Članak 38.**

Ako korisnik usluge trajno ne koristi nekretninu nije dužan platiti cijenu minimalne javne usluge. Povremeni korisnici (korištenje do 4 mjeseca godišnje) plaćaju cijenu minimalne javne usluge bez obzira na broj primopredaja miješanog komunalnog otpada tijekom jedne godine.

1. **NEKRETNINA KOJA SE TRAJNO NE KORISTI**

**Članak 39.**

Nekretnina koja se trajno ne koristi je nekretnina za koju je davatelj usluge utvrdio da se ne koristi na temelju pisanog očitovanja vlasnika nekretnine (uključujući i Republiku Hrvatsku kao vlasnika nekretnine) i dostavljene potvrde o isključenju uređaja za potrošnju električne energije od strane ovlaštenog pružatelja navedene usluge.

Korisnik usluge može umjesto potvrde o isključenju uređaja za potrošnju dostavljati polugodišnji obračun potrošnje električne energije te ako je potrošnja manja od 100 kWh godišnje radi se o nekretnini koja se trajno ne koristi.

Korisnik usluge može podnijeti zahtjev za nekorištenje nekretnine (stan, kuća, poslovni prostor) ako se ista ne koristi minimalno godinu dana. Korisnik usluge obavještava davatelja usluge o prestanku korištenja nekretnine, kad su za to ispunjeni uvjeti, na obrascu zahtjeva davatelja usluge. Na temelju zahtjeva, davatelj usluge izdat će korisniku pisano odobrenje o nekorištenju usluge za navedenu nekretninu. Nakon isteka 1 godine korisnik je dužan davatelju usluge dostaviti kopiju obračuna potrošnje električne energije izdanog od strane isporučitelja električne energije iz kojeg je razvidno da korisnik u razdoblju 1 godine nije trošio električnu energiju, odnosno da je potrošnja električne energije manja od 100 kWh. Ukoliko korisnik u roku 30 dana nakon isteka jednogodišnjeg odobrenja, ne dostavi traženi obračun, smatrat će se da je nekretninu koristio te će mu se za taj period obračunati ugovorna kazna sukladno cjeniku.

Korisnik svake godine mora podnijeti novi zahtjev za nekorištenje nekretnine.

Korisnici stambenih prostora koji povremeno koriste svoje nekretnine izjednačeni su po svojim pravima i obvezama s korisnicima koji stalno koriste nekretninu.

**Članak 40.**

Svaka promjena koja se prijavljuje, prihvaća se od datuma prijave promjene, te je isključena mogućnost retroaktivnog učinka prijavljene promjene. Prilikom promjene svi dospjeli računi moraju biti plaćeni. Prilikom konačnog prestanka korištenja javne usluge, korisnik usluge ili vlasnik nekretnine je dužan platiti sve do tada zaprimljene račune i tek tada se može brisati iz evidencije korištenja usluge.

1. **EVIDENCIJA O PREUZETOM KOMUNALNOM OTPADU**

**Članak 41.**

Davatelj usluge je dužan voditi digitalnu evidenciju koja sadržava sljedeće podatke o korisniku usluge:

* Ime i prezime ili naziv pravne osobe ili fizičke osobe- obrtnika, OIB i adresa
* podatke o obračunskom mjestu
* popis svih primopredaja miješanog komunalnog otpada, biorazgradivog komunalnog otpada, glomaznog otpada korisnika usluge po obračunskom razdoblju
* popis izjavljenih prigovora korisnika usluge
* oznaku obračunskog mjesta korisnika
* podatak o korištenju nekretnine na obračunskom mjestu (koristi li se trajno ili ne koristi)
* datum zaprimanja zadnje izjave
* vrsta i količina spremnika s pripadajućim oznakama
* udio korisnika usluge u korištenju spremnika
* datum i broj primopredaja otpada i dokaz o izvršenoj usluzi u obračunskom razdoblju sukladno volumenu spremnika i broju pražnjenja
* korištenje reciklažnog dvorišta i mobilnog reciklažnog dvorišta
* datum, ime i prezime i broj osobne iskaznice korisnika usluge, ključni broj otpada propisan posebnim propisom kojim se određuje katalog otpada i masa preuzetog otpada u reciklažnom dvorištu
* datum preuzimanja glomaznog otpada u okviru javne usluge
* datum preuzimanja glomaznog otpada na zahtjev korisnika

Podaci iz evidencije o preuzetom otpadu za korisnika usluge moraju biti dostupni na uvid korisniku usluge na njegov zahtjev.

1. **ODREDBE O PRIHVATLJIVOM DOKAZU IZVRŠENJA JAVNE USLUGE ZA POJEDINOG KORISNIKA USLUGE**

**Članak 42.**

Prihvatljivim dokazom izvršenja javne usluge za pojedinog korisnika usluge smatra se podatak koji prilikom preuzimanja otpada službena osoba davatelja usluge unosi u službenu evidenciju temeljem očitanja uređaja- sustava za očitanje iz članka 13. ove Odluke.

Korisnik može osporavati izvršenje javne usluge dokaznim sredstvima prema odredbama Zakona o općem upravnom postupku.

1. **UGOVOR O KORIŠTENJU JAVNE USLUGE**

**Članak 43.**

Ugovor o korištenju javne usluge smatra se sklopljenim:

1. kad korisnik usluge dostavi davatelju usluge Izjavu o načinu korištenja javne usluge ili
2. prilikom prvog korištenja javne usluge ili zaprimanja na korištenje spremnika u slučaju kad korisnik usluge ne dostavi davatelju javne usluge Izjavu.

Bitne sastojke ugovora čine ova Odluka, Izjava o načinu korištenja javne usluge i Cjenik javne usluge.

Za postojeće korisnike usluge smatra se da je Ugovor potpisan, ako je javna usluga već korištena u proteklom razdoblju ili ako je korisnik usluge zaprimio na korištenje spremnik za primopredaju miješanog komunalnog otpada. U tom slučaju korisniku se dostavljaju samo Izjava i Cjenik javne usluge radi usklađenja potadaka u digitalnom sustavu Evidencije.

Davatelj javne usluge dužan je omogućiti korisniku usluge uvid u akte iz stavka 2. ovoga članka prije sklapanja i izmjene i/ili dopune ugovora o korištenju javne usluge i na zahtjev korisnika usluge.

Opći uvjeti ugovora s korisnicima usluge sadržani su u Prilogu 1. ove Odluke „Posebni dodatak Odluke o načinu pružanja javnih usluga prikupljanja miješanog komualnog otpada i biorazgradivog komunalnog otpada na području Općine Gračac“.

1. **PROVEDBA UGOVORA U SLUČAJU NASTUPANJA POSEBNIH OKOLNOSTI**

**Članak 44.**

Davatelj usluge se neće smatrati odgovornim za kašnjenja u ispunjenju ili neispunjenje obveza iz Ugovora koje je uzrokovano neočekivanim i nepredviđenim okolnostima izvan njegove razumne kontrole, kao što su uvjeti ekstremni meteorološki uvjeti, nemogućnost izvršenja usluge zbog blokade pristupnih cesta sniježnim oborinama ili odronima, radnje građanskih ili vojnih tijela, ograničenja uvedena zakonom, požar, poplava, eksplozija, rat, embargo, štrajkovi, lokalni ili nacionalni neredi, nemiri itd.

U slučaju kašnjenja u ispunjenju ili neispunjenja, davatelj usluge će bez odgode o nastupanju takvih okolnosti obavijestiti korisnike usluga putem mrežnih stranica te se ispunjenje obveza davatelja usluga odgađa za vrijeme trajanja takvog slučaja više sile.

Po prestanku posebnih okolnosti iz stavka 1. ovog članka, davatelj usluge dužan je u najkraćem vremenu skupiti i odvesti sav komunalni otpad koji uslijed prekida obavljanja usluga nije sakupljen i odvezen.

1. **ODREDBE O UGOVORNOJ KAZNI**

**Članak 45.**

Ugovorna kazna je iznos određen ovom Odlukom koji je korisnik usluge dužan platiti u slučaju kad je postupio protivno Ugovoru.

Smatra se da je korisnik usluge postupio protivno Ugovoru:

- ako ne predaje miješani komunalni otpad i biorazgradivi komunalni otpad davatelju usluge, izuzev ako za biorazgradivi otpad nije osigurano odgovarajuće zbrinjavanje sukladno odredbama ove odluke, ugovorna kazna iznosi 500,00 kuna;

- ako odlaže otpad pokraj spremnika, ugovorna kazna iznosi 100,00 kuna;

- ako na svom obračunskom mjestu postupa s otpadom na način kojim se dovodi u opasnost ljudsko zdravlje i uzrokuje pojava neugode drugoj osobi zbog mirisa otpada, ugovorna kazna iznosi 500,00 kuna;

- ako ne predaje biorazgradivi komunalni otpad, reciklabilni komunalni otpad, problematični otpad i glomazni otpad odvojeno od miješanog komunalnog otpada, ugovorna kazna iznosi 500,00 kuna;

- ako onemogući davatelju usluge pristup spremniku na mjestu primopredaje u slučaju kada mjesto primopredaje otpada nije na javnoj površini, ugovorna kazna iznosi 1.000,00 kuna;

- ako ne omogući davatelju usluge označavanje spremnika s kojim već raspolaže sukladno ovoj Odluci, ugovorna kazna iznosi 500,00 kuna;

- ako nije u roku od 30 dana od početka korištenja nekretnine, odnosno posebnog dijela o istome pisanim putem obavijestio davatelja usluge, ugovorna kazna iznosi 500,00 kuna.

Radi utvrđivanja nužnih činjenica kojima se utvrđuje postupanje korisnika usluge protivno Ugovoru o korištenju javne usluge prema ovom članku kao i činjenica nužnih za obračun ugovorne kazne, davatelj usluge ovlašten je i dužan postupati po prijavi komunalnih redara, razmotriti i ispitati prijave građana, uzimati potrebne izjave od korisnika usluga, svojih zaposlenika i trećih osoba, osigurati fotografiranje i/ili video snimanje obračunskog mjesta korisnika usluge i koristiti takvu fotodokumentaciju, koristiti podatke iz izjave o načinu korištenja javne usluge, evidencije o preuzetom komunalnom otpadu, podatke očitanja mjernih uređaja za potrošnju električne energije ili vode, podatke iz svojih poslovnih knjiga i drugih evidencija, te sve druge dokaze s pomoću kojih se nedvojbeno može utvrditi postupanje korisnika usluge prema ovom članku, odnosno koji mogu poslužiti za obračun ugovorne kazne.

**Članak 46.**

Korisnik usluge prilikom prvog kršenja odredaba ove Odluke bit će opomenut pisanim putem od davatelja usluge.

Korisniku usluge koji je bio opomenut, a ponovno prekrši odredbe ove Odluke naplatit će se ugovorna kazna iz članka 45. ove Odluke.

Ukoliko se utvrdi da je korisnik usluge počinio više radnji za koje je propisana obveza plaćanja ugovorne kazne, davatelj usluge će mu za svaku od navedenih radnji obračunati i naplatiti ugovornu kaznu.

1. **POSTUPANJE PO PRIGOVORU KORISNIKA USLUGE**

**Članak 47.**

Prigovori i reklamacije podnose se davatelju usluga.

Korisnici usluge imaju mogućnost podnošenja pisanih prigovora davatelju usluge poštom, telefaksom ili elektroničkom poštom te u sjedištu (pisarnici/tajništvu) davatelja usluge čije povjerenstvo razmatra prigovor, a rješenje odnosno odgovor na prigovor daje se u pisanom obliku. Ako korisnik usluge nije zadovoljan odgovorom na prigovor, piše reklamaciju koju rješava povjerenstvo, u kojem je uz davatelja usluge prisutan i član iz udruge za zaštitu potrošača, a rješenje odnosno odgovor na reklamaciju daje se u pisanom obliku. Davatelj usluge dužan je voditi i čuvati pisanu evidenciju prigovora korisnika najmanje godinu dana od dana primitka prigovora.

Rok za pisanu reklamaciju na ispostavljeni račun je 8 (osam) dana od primitka računa, u protivnom se smatra da je ispostavljeni račun nesporan, a priloženi obračun pravilan.

1. **OBAVIJEST O PRIKUPLJANJU MIJEŠANOG KOMUNALNOG OTPADA, BIORAZGRADIVOG KOMUNALNOG OTPADA I RECIKLABILNOG KOMUNALNOG OTPADA**

**Članak 48.**

Davatelj usluge dužan je korisniku usluge do kraja prosinca tekuće godine za iduću kalendarsku godinu dostaviti *Obavijest* *o prikupljanju miješanog komunalnog otpada, biorazgradivog komunalnog otpada i reciklabilnog komunalnog otpada*u pisanom obliku ili putem mrežne stranice kad je to korisniku prihvatljivo.

Obavijest sadrži sljedeće podatke:

– plan s datumima i okvirnim vremenom primopredaje miješanog komunalnog otpada, biorazgradivog komunalnog otpada i reciklabilnog komunalnog otpada,

– lokaciju i radno vrijeme reciklažnog dvorišta,

– lokaciju, datum i radno vrijeme mobilnog reciklažnog dvorišta,

– plan s datumima preuzimanja glomaznog otpada u okviru javne usluge

– lokacije spremnika za odvojeno sakupljanje komunalnog otpada na javnoj površini,

– uputu o kompostiranju za korisnika usluge koji kompostira biootpad,

– uputu o postupanju s miješanim komunalnim otpadom, biorazgradivim komunalnim otpadom i reciklabilnim komunalnim otpadom

– kontakt podatke i način podnošenja zahtjeva za preuzimanje komunalnog otpada na zahtjev korisnika usluge,

– uputu o preuzimanju komunalnog otpada na zahtjev korisnika usluge.

1. **POPIS RECIKLAŽNIH DVORIŠTA**

**Članak 49.**

Na području Općine Gračac uspostavljena su fiksna i mobilna reciklažna dvorišta:

Fiksna reciklažna dvorišta:

* privremeno reciklažno dvorište Gračac na adresi Nikole Tesle bb, 23440 Gračac.

Mobilna reciklažna dvorišta postavljaju se na javnim površinama prema rasporedu i dinamici koja se objavljuje na internet stranicama Općine Gračac [www.gracac.hr](http://www.gracac.hr), mapa - Gračac Čistoća d.o.o.

Davatelj usluge dužan je od građana s područja Općine Gračac otpad u reciklažno dvorište zaprimati bez naknade.

**Članak 50.**

Prilikom projektiranja novih objekata preporuča se projektirati odvojeni prostor za spremnike za odvojeno prikupljanje otpada.

1. **IZVJEŠĆE O RADU DAVATELJA JAVNE USLUGE**

**Članak 51.**

Davatelj javne usluge dužan je predati Izvješće o radu davatelja javne usluge na obrascu koji objavljuje Agencija na svojim mrežnim stranicama u rokovima i sadržajem sukladno Zakonu o održivom gospodarenju otpadom i Uredbi o gospodarenju komunalnim otpadom. Davatelj javne usluge dužan je izvješće o radu podnijeti i Općinskom vijeću Općine Gračac do 31. ožujka tekuće godine za prethodnu kalendarsku godinu.

1. **NADZOR PROVOĐENJA ODLUKE**

**Članak 52.**

Nadzor nad provedbom ove Odluke obavlja komunalni redar.

Komunalni redar mora imati posebnu iskaznicu kojom dokazuju ovlaštenje za postupanje. Izgled iskaznice komunalnog redara određuje Načelnik Općine Gračac.

U cilju uspostavljanja komunalnog reda i zaštite imovine Općine Gračac, komunalni redar može poduzimati odgovarajuće mjere zajedno s nadležnim državnim inspekcijama.

1. **PRIJELAZNE I ZAVRŠNE ODREDBE**

**Članak 53.**

Davatelj usluge dužan je uspostaviti i koristiti digitalni sustav *Evidencije o preuzetom komunalnom otpadu* u roku od 6 mjeseci od dana stupanja na snagu Uredbe o gospodarenju komunalnim otpadom.

Iznimno od stavka 1. ovog članka dio Evidencije koji se odnosi na dokaz izvršenja javne usluge, odnosno datum i broj primopredaja otpada, davatelj usluge je dužan uspostaviti i koristiti u roku od godine dana od dana stupanja na snagu Uredbe o gospodarenju komunalnim otpadom.

**Članak 54.**

Davatelj usluge dužan je podnijeti cjenik iz članka 35. stavak 1. ove Odluke na suglasnost općinskom načelniku Općine Gračac u roku od mjesec dana od dana stupanja na snagu ove Odluke.

Do donošenja novog cjenika primjenjivati će se postojeći cjenik.

Od dana primjene novog cjenika do uspostave digitalne Evidencije iz članka 9. točke 8. ove Odluke i ugradnje čipova za elektroničko očitanje pražnjenja spremnika iz članka 13. ove Odluke, odnosno do ispunjenja tehničko-tehnoloških uvjeta, javna usluga naplaćivat će se isključivo kroz cijenu obvezne minimalne javne usluge iz članka 36., stavka 2. ove Odluke, a sukladno novom cjeniku.

Od uspostave digitalne Evidencije iz članka 9. točke 8. ove Odluke i ugradnje čipova za elektroničko očitanje pražnjenja spremnika iz članka 13. ove Odluke, odnosno nakon ispunjenja tehničko-tehnoloških uvjeta, primijenit će se izračun ukupne cijene javne usluge iz članka 37. ove Odluke, a sukladno novom cjeniku.

**Članak 55.**

Davatelj usluge u prijelaznom razdoblju korisnicima omogućuje odvajanje otpada u skladu sa Zakonom o održivom gospodarenju otpadom, putem žutih vrećica za odvajanje polimera (plastike), putem plavih vrećica za odvajanje otpadnog papira iz domaćinstava, zelenih otoka i reciklažnih dvorišta.

**Članak 56.**

Stupanjem na snagu ove Odluke prestaje važiti Odluka o komunalnom redu Općine Gračac („Službeni glasnik Zadarske županije“ br.11/13) u dijelu koji se odnosi na skupljanje, odvoz i postupanje sa sakupljenim komunalnim otpadom (članci 50. do 56.) te Odluka o načinu pružanja javnih usluga prikupljanja miješanog komunalnog otpada i biorazgradivog komunalnog otpada („Službeni glasnik Zadarske županije“ br.15/13) .

**Članak 57.**

Ova Odluka stupa na snagu osmog dana od dana objave u „Službenom glasniku Općine Gračac“.

 **PREDSJEDNIK**

 **Tadija Šišić, dipl. iur.**

PRILOG 1

POSEBNI DODATAK ODLUKE O NAČINU PRUŽANJA JAVNIH USLUGA PRIKUPLJANJA MIJEŠANOG KOMUNALNOG OTPADA I BIORAZGRADIVOG KOMUNALNOG OTPADA NA PODRUČJU OPĆINE GRAČAC

**OPĆI UVJETI UGOVORA O KORIŠTENJU JAVNE USLUGE**

**PRIKUPLJANJA MIJEŠANOG KOMUNALNOG OTPADA I BIORAZGRADIVOG**

**KOMUNALNOG OTPADA NA PODRUČJU OPĆINE GRAČAC**

* Korisnik usluge koristiti, a davatelj usluge pruža javnu uslugu prikupljanja miješanog komunalnog otpada i biorazgradivog komunalnog otpada i usluge povezane s javnom uslugom.
* Obveze davatelja usluge:
* postupati sa sakupljenim komunalnim otpadom u skladu sa Zakonom o održivom gospodarenju otpadom (u daljnjem tekstu: Zakon), Uredbom o gospodarenju komunalnim otpadom (u daljnjem tekstu: Uredba) i Odlukom o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Gračac (u daljnjem tekstu: Odluka),
* osigurati korisniku usluge spremnik za primopredaju miješanog komunalnog otpada, biorazgradivog komunalnog otpada i reciklabilnog komunalnog otpada,
* označiti spremnik oznakom,
* dostaviti korisniku usluge Obavijest o prikupljanju miješanog komunalnog otpada, biorazgradivog komunalnog otpada i reciklabilnog komunalnog otpada,
* preuzeti sadržaj spremnika od korisnika usluge,
* voditi digitalnu *Evidenciju o preuzetom komunalnom otpadu* u skladu s Uredbom o gospodarenju komunalnim otpadom,
* odgovarati za sigurnost, redovitost i kvalitetu usluge i usluge povezane s javnom uslugom,
* osigurati provjeru da otpad sadržan u spremniku prilikom primopredaje odgovara vrsti otpada čija se primopredaja obavlja,
* izraditi cjenik javne usluge, objaviti ga na mrežnoj stranici i za njega prije primjene odnosno izmjene ishoditi suglasnost nadležnog tijela.
* Obveze korisnika usluge:
* koristiti uslugu i predati miješani komunalni otpad i biorazgradivi komunalni otpad davatelju usluge na području na kojem se nalazi nekretnina korisnika usluge,
* dostaviti davatelju usluge Izjavu o načinu korištenja javne usluge,
* preuzeti od davatelja usluge standardizirane spremnike za otpad, te iste spremnike držati na mjestu određenom za njihovo držanje i ne premještati ih bez suglasnosti davatelja usluge,
* omogućiti davatelju usluge pristup spremniku na mjestu primopredaje u slučaju kad mjesto primopredaje otpada nije na javnoj površini,
* postupati s otpadom na obračunskom mjestu korisnika usluge na način kojim se ne dovodi u opasnost ljudsko zdravlje, ne dovodi do rasipanja otpada oko spremnika, ne onečišćuje okolni prostor i ne uzrokuje pojava neugode drugoj osobi zbog mirisa otpada,
* odgovarati za postupanje s otpadom i spremnikom na obračunskom mjestu korisnika usluge sukladno Zakonu, Uredbi i Odluci,
* zajedno s ostalim korisnicima usluge na istom obračunskom mjestu odgovarati za obveze nastale zajedničkim korištenjem spremnika sukladno Zakonu, Uredbi i Odluci,
* predavati biorazgradivi komunalni otpad, reciklabilni komunalni otpad, problematični otpad i glomazni otpad odvojeno od miješanog komunalnog otpada,
* sav komunalni otpad prikupljati isključivo u odgovarajuće spremnike za otpad, na za to predviđenim mjestima, sukladno vrsti otpada i namjeni spremnika,
* predavati problematični otpad u reciklažno dvorište ili mobilno reciklažno dvorište
* predavati krupni (glomazni) otpad u reciklažno dvorište, mobilno reciklažno dvorište i jednom godišnje (po pozivu) na lokaciji obračunskog mjesta korisnika usluge,
* plaćati davatelju usluge cijenu javne usluge, u skladu s važećim cjenikom.
* Obračunsko razdoblje je jedan mjesec.
* Troškovi obavljanja usluge određuju se razmjerno količini predanog otpada u obračunskom razdoblju, pri čemu je kriterij količine otpada u obračunskom razdoblju volumen spremnika otpada i broj pražnjenja spremnika.
* Davatelj usluge pruža javnu uslugu:

1. prikupljanja miješanog komunalnog otpada na lokaciji obračunskog mjesta korisnika usluge

2. prikupljanja biorazgradivog komunalnog otpada na lokaciji obračunskog mjesta korisnika usluge.

Davatelj usluge pruža bez naknade za korisnika sljedeće usluge povezane s javnom uslugom:

1. sakupljanje reciklabilnog komunalnog otpada na lokaciji obračunskog mjesta korisnika usluge
2. sakupljanje otpadnog papira, metala, plastike, stakla i tekstila putem spremnika postavljenih na javnoj površini
3. sakupljanje glomaznog otpada u reciklažnom dvorištu, mobilnom reciklažnom dvorištu i jednom godišnje na lokaciji obračunskog mjesta korisnika usluge do 3m3 bez naknade
4. sakupljanje otpada određenog posebnim propisom koji uređuje gospodarenje otpadom u reciklažnom dvorištu odnosno mobilnom reciklažnom dvorištu.

Na zahtjev korisnika usluge pružaju se sljedeće usluge uz naknadu:

1. preuzimanje veće količine miješanog komunalnog otpada
2. preuzimanje veće količine biorazgradivog otpada
3. preuzimanje glomaznog otpada iznad 3m3.
* Spremnici za odlaganje komunalnog otpada iznose se na mjesto prikladno za odvoz otpada najranije večer uoči dana odvoza.
* Prilikom pražnjenja komunalnog otpada poklopac spremnika mora biti zatvoren. Korisnici usluge su dužni spremnike prati i održavati u čistom stanju. Na zahtjev korisnika, spremnike će oprati davatelj usluge uz naplatu sukladno važećem cjeniku.

Zabranjeno je odlaganje komunalnog otpada pokraj spremnika, u nestandardizirane spremnike, kutije ili drugu ambalažu. Zabranjeno je oštećivati spremnike, ulijevati u njih tekućine, bacati žar ili vruć pepeo, bacati ostatke životinja, građevinski materijal, krupnu ambalažu, dijelove kućnog namještaja, opasni otpad i ostali iskoristivi otpad sukladno važećim propisima. Zabranjeno je onemogućavati pristup vozilu za odvoz otpada.

* Davatelj usluge ne odgovora za nestanak spremnika za odlaganje komunalnog otpada koju je zadužio korisnik usluge. U slučaju otuđenja i oštećenja spremnika od strane korisnika usluge, trošak nabave novih spremnika snosit će korisnik usluge, sukladno cjeniku. U slučaju da je dokazano da je oštećenje posude za odlaganje komunalnog otpada uzrokovao radnik davatelja komunalne usluge, trošak nabave nove snosit će davatelj usluge.
* Radnici davatelja usluge dužni su pažljivo rukovati spremnicima za odlaganje komunalnog otpada, tako da se isti ne oštećuju, a odloženi komunalni otpad ne rasipa i onečišćava okoliš. Svako onečišćenje i oštećenje prouzrokovano odvozom otpada davatelj usluge je dužan odmah otkloniti. Nakon pražnjenja spremnika za odlaganje komunalnog otpada radnici davatelja usluge dužni su vratiti spremnik na mjesto na kojem je bio odložen i zatvoriti poklopac. Komunalni otpad rasut oko spremnika prije pražnjenja i odvoza otpada, dužni su očistiti korisnici usluga.
* Davatelj usluge korisniku usluge dostavlja Izjavu o načinu korištenja javne usluge (u daljnjem tekstu: Izjava). Korisnik usluge je dužan vratiti davatelju usluge 2 primjerka potpisane Izjave u pisanom obliku u roku 15 dana od dana zaprimanja iste (poštom, elektroničkim putem, osobno), a davatelj usluge nakon zaprimanja izjave dužan je vratiti jedan ovjereni primjerak Izjave u roku 8 dana od zaprimanja iste. Davatelj usluge omogućava korisniku davanje Izjave u elektroničkim putem kad je takav način prihvatljiv korisniku usluge. Davatelj usluge je dužan primijeniti podatak iz Izjave koji je naveo korisnik usluge (stupac: očitovanje korisnika usluge) kada je taj podatak u skladu sa Zakonom, Uredbom i Odlukom. Iznimno davatelj usluge primjenjuje podatak iz Izjave koji je naveo davatelj javne usluge (stupac: prijedlog davatelja javne usluge) u sljedećem slučaju:
1. kad se korisnik usluge ne očituje o podacima iz Izjave u roku od 15 dana od dana zaprimanja iste
2. kad više korisnika usluge koristi zajednički spremnik, a među korisnicima usluge nije postignut dogovor o udjelima korištenja zajedničkog spremnika na način da zbroj svih udjela čini jedan.

 U slučaju kad korisnici usluge koriste zajednički spremnik, a nije postignut sporazum o njihovim udjelima, davatelj usluge određuje volumen spremnika i udio korisnika usluge u korištenju zajedničkog spremnika na način propisan Odlukom.

* Bitne sastojke ugovora čine Odluka o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Gračac, Izjava o načinu korištenja javne usluge i Cjenik javne usluge.
* Ugovor se sklapa za svako obračunsko mjesto. Obračunsko mjesto određuje davatelj usluge.
* Cijena javne usluge prikupljanja miješanog komunalnog otpada i biorazgradivog komunalnog otpada određena je cjenikom davatelja usluge za koji je dobivena suglasnost općinskog načelnika Općine Gračac.
* Obračun za izvršene usluge obavlja se jednom mjesečno, kad nastaje obveza plaćanja. Račun se izdaje zadnjim danom u mjesecu za protekli mjesec, s rokom plaćanja 30 dana od dana izdavanja računa, odnosno od 30 dana od dana nastanka obveze plaćanja. Za nepodmirene račune u roku od 15 dana od dana nastanka obveze plaćanja, kao i za obveze podmirene nakon dospijeća obveze plaćanja, davatelj javne usluge će postupati u skladu sa odredbama Zakona o obveznim odnosima i Ovršnog zakona.
* U slučaju izmjene cijena usluga, davatelj javne usluge će o istom obavijestiti korisnika usluge putem mrežnih stranica Općine Gračac – mapa Gračac Čistoća d.o.o.
* Ako korisnik usluge trajno ne koristi nekretninu nije dužan platiti cijenu minimalne javne usluge. Korisnik usluge može podnijeti zahtjev za nekorištenje nekretnine (stan, kuća, poslovni prostor) ako se ista ne koristi minimalno godinu dana. Korisnik usluge obavještava davatelja usluge o prestanku korištenja nekretnine kad su za to ispunjeni uvjeti na obrascu zahtjeva davatelja usluge. Na temelju zahtjeva, davatelj usluge izdat će korisniku pisano odobrenje o nekorištenju usluge za navedenu nekretninu. Nakon isteka 1 godine korisnik je dužan davatelju usluge dostaviti kopiju obračuna potrošnje električne energije izdanog od strane isporučitelja električne energije iz kojeg je razvidno da korisnik u razdoblju 1 godine nije trošio električnu energiju, odnosno da je potrošnja električne energije manja od 100 kWh godišnje. Ukoliko korisnik u roku 30 dana nakon isteka jednogodišnjeg odobrenja, ne dostavi traženi obračun, smatrat će se da je nekretninu koristio te će mu se za taj period obračunati ugovorna kazna sukladno cjeniku. Korisnik svake godine mora podnijeti novi zahtjev za nekorištenje nekretnine.
* Svaka promjena koja se prijavljuje, prihvaća se od datuma prijave promjene, te je isključena mogućnost retroaktivnog učinka prijavljene promjene. Prilikom promjene svi dospjeli računi moraju biti plaćeni. Prilikom konačnog prestanka korištenja javne usluge, korisnik usluge ili vlasnik nekretnine je dužan platiti sve do tada zaprimljene račune i tek tada se može brisati iz evidencije korištenja usluge.
* Korisnici stambenih prostora koji povremeno koriste svoje nekretnine izjednačeni su po svojim pravima i obvezama s korisnicima koji stalno koriste nekretninu.
* Prihvatljivim dokazom izvršenja javne usluge za pojedinog korisnika usluge smatra se podatak koji prilikom preuzimanja otpada službena osoba davatelja usluge unosi u službenu evidenciju temeljem očitanja uređaja- sustava za očitanje iz članka 13. ove Odluke.
* Korisnik može osporavati izvršenje javne usluge dokaznim sredstvima prema odredbama Zakona o općem upravnom postupku.
* Ugovor o korištenju javne usluge (dalje u tekstu: Ugovor) smatra se sklopljenim:

 1. kad korisnik usluge dostavi davatelju usluge Izjavu ili

 2. prilikom prvog korištenja javne usluge ili zaprimanja na korištenje spremnika za primopredaju komunalnog otpada u slučaju kad korisnik usluge ne dostavi davatelju javne usluge Izjavu.

Za postojeće korisnike usluge smatra se da je Ugovor potpisan, ako je javna usluga već korištena u proteklom razdoblju ili ako je korisnik usluge zaprimio na korištenje spremnik za primopredaju miješanog komunalnog otpada. U tom slučaju korisniku se dostavljaju samo Izjava i Cjenik javne usluge radi usklađenja potadaka u digitalnom sustavu Evidencije.

Davatelj javne usluge dužan je omogućiti korisniku usluge uvid u akte iz stavka 2. ovoga članka prije sklapanja i izmjene i/ili dopune ugovora o korištenju javne usluge i na zahtjev korisnika usluge.

* Davatelj usluge se neće smatrati odgovornim za kašnjenja u ispunjenju ili neispunjenje obveza iz Ugovora koje je uzrokovano neočekivanim i nepredviđenim okolnostima izvan njegove kontrole. U slučaju nastupa kašnjenja u ispunjenju ili neispunjenja, davatelj usluge će bez odgode o nastupu takvih okolnosti obavijestiti korisnike usluga putem mrežnih stranica te se ispunjenje obveza davatelja usluga odgađa za vrijeme trajanja takvog slučaja. Po prestanku posebnih okolnosti, davatelj usluge dužan je u najkraćem vremenu skupiti i odvesti sav komunalni otpad koji uslijed prekida obavljanja usluga nije sakupljen i odvezen.
* U slučaju nepoštivanja ugovornih obveza od strane korisnika usluga, naplaćuje se ugovorna kazna određena Odlukom o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Gračac.
* Korisnici usluge imaju mogućnost podnošenja pisanih prigovora poštom, telefaksom ili elektroničkom poštom te u sjedištu davatelja usluge koji je dužan na takve prigovore odgovoriti u roku od 15 (petnaest) dana od dana zaprimanja prigovora. Davatelj usluge dužan je voditi i čuvati pisanu evidenciju prigovora korisnika najmanje godinu dana od primitka prigovora korisnika. Rok za pisanu reklamaciju na ispostavljeni račun je 8 (osam) dana od dana primitka računa, u protivnom se smatra da je ispostavljeni račun nesporan, a priloženi obračun pravilan.
* Davatelj usluge dužan je korisniku usluge do kraja prosinca tekuće godine za iduću kalendarsku godinu dostaviti *Obavijest o prikupljanju miješanog komunalnog otpada, biorazgradivog komunalnog otpada i reciklabilnog otpada* u pisanom obliku ili putem mrežne stranice kad je to korisniku prihvatljivo. Obavijest sadrži:

– plan s datumima i okvirnim vremenom primopredaje miješanog komunalnog otpada, biorazgradivog komunalnog otpada i reciklabilnog komunalnog otpada

– lokaciju i radno vrijeme reciklažnog dvorišta

– lokaciju, datum i radno vrijeme mobilnog reciklažnog dvorišta

– plan s datumima preuzimanja glomaznog otpada u okviru javne usluge

– lokacije spremnika za odvojeno sakupljanje komunalnog otpada na javnoj površini

– uputu o kompostiranju za korisnika usluge koji kompostira biootpad

– uputu o postupanju s miješanim komunalnim otpadom, biorazgradivim komunalnim otpadom i reciklabilnim komunalnim otpadom

– kontakt podatke i način podnošenja zahtjeva za preuzimanje komunalnog otpada na zahtjev korisnika usluge

– uputu o preuzimanju komunalnog otpada na zahtjev korisnika usluge.

* Korisnik usluge prilikom prvog kršenja odredaba ove Odluke bit će opomenut pisanim putem. Korisniku usluge koji je bio opomenut, a ponovno prekrši odredbe Odluke naplatit će se ugovorna kazna. Ukoliko se utvrdi da je korisnik usluge počinio više radnji za koje je propisana obveza plaćanja ugovorne kazne, davatelj usluge će mu za svaku od navedenih radnji obračunati i naplatiti ugovornu kaznu. Valjanim dokazom za utvrđivanje osnove za ugovornu kaznu smatra se fotodokumentacija sa mjesta događaja kršenja odredaba ove Odluke, snimak procesa sakupljanja miješanog komunalnog otpada i biorazgradivog komunalnog otpada kamerom postavljenom na komualno vozilo, izvršni akti – rješenja i zapisnici doneseni od strane komunalnog redara.
* Korisnik ovim putem izjavljuje da je u cijelosti upoznat s odredbama ovog Ugovora i da ih prihvaća u cijelosti.

**OPĆINSKO VIJEĆE**

**KLASA: 363-01/18-01/4**

**URBROJ: 2198/31-02-18-1**

**Gračac, 29. siječnja 2018. g.**

Na temelju članka 30. Stavak 4. Zakona o komunalnom gospodarstvu (Narodne novine broj 36/95, 109/95-Uredba, 21/96-Uredba, 70/97, 128/99, 57/00, 129/00, 59/01, 26/03-proč.tekst, 82/04, 110/04-Uredba, 178/04, 38/09, 79/09, 153/09, 49/11, 84/11, 90/11, 114/12 i 94/13, 153/13 147/14, 36/15), i članka 32. Statuta Općine Gračac („Službeni glasnik Zadarske županije“ broj: 11/13) Općinsko vijeće Općine Gračac na 5. sjednici održanoj 29. siječnja 2018. godine, donijelo je

**PROGRAM**

**gradnje objekata i uređaja komunalne infrastrukture za 2018. godinu**

1. OPĆE ODREDBE

Članak 1.

Ovim Programom određuje se gradnja objekata i uređaja komunalne infrastrukture, nabavka opreme te gradnja građevina za gospodarenje komunalnim otpadom i projekti zaštite okoliša (u daljnjem tekstu: Program) na području Općine Gračac (u daljnjem tekstu: Općina) za 2018. godinu za:

* javne površine
* nerazvrstane ceste
* groblja
* javnu rasvjetu
* tržnice na malo
* javnu odvodnju atmosferskih (oborinskih) voda
* objekti društvenog standarda
* građevine za gospodarenje komunalnim otpadom i projekti zaštite okoliša

Članak 2.

 Program se temelji na prostorno-planskoj dokumentaciji Općine Gračac, razvojnoj politici, ukazanim potrebama za izgradnjom određenih objekata i uređaja komunalne infrastrukture te izgradnjom građevina za gospodarenje komunalnim otpadom. Program se donosi u skladu s raspoloživim financijskim sredstvima te s ciljem ispunjenja zadanih rokova, a sve sukladno važećim zakonskim odredbama.

1. SREDSTVA ZA OSTVARIVANJE PROGRAMA

Članak 3.

1. Sredstva potrebna za ostvarivanje Programa gradnje objekata i uređaja komunalne infrastrukture u 2018. godini osigurat će se iz sljedećih izvora:

|  |  |  |
| --- | --- | --- |
|   | IZVOR | IZNOS (2018.) |
| 1. | Komunalni doprinos | 83.375,00 |
| 2. | Doprinos za šume | 349.990,00 |
| 3. | Komunalna naknada | 308.619,59 |
| 4.  | Prihodi od prodajenefinancijske imovine | 170.000,00 |
| 5. | Prihodi od nefinancijske imovine | 457.500,00 |
| 6.  | Kapitalne pomoći iz državnog proračuna | 1.854.375,00 |
| 7. | Naknada za zadržavanje nekakonito izgrađene zgrade | 50.000,00 |
| 8. | Tekuće pomoći iz državnog proračuna | 20.000,00 |
| 9. | Prihodi od poreza | 780.316,00 |
|   | **UKUPNO** | **4.074.175,59** |

1. Planirana sredstva za financiranje Programa rasporedit će se po djelatnostima:

|  |  |  |
| --- | --- | --- |
|   | **PROGRAM** | **IZNOS** |

|  |  |  |
| --- | --- | --- |
| **1.** | **JAVNE POVRŠINE** | **230.000,00** |
| - | Opremanje dječjih igrališta Gračac i Srb | 60.000,00 |
| - | Izrada i postavljanje signalizacije i Info tabli | 20.000,00 |
| - | Uređenje vidikovca Gradina | 30.000,00 |
| - | Rušenje objekata koji ugrožavaju sigurnost prometa | 100.000,00 |
| - | Nabava urbane opreme i galanterije | 20.000,00 |

|  |  |  |
| --- | --- | --- |
| **2.** | **NERAZVRSTANE CESTE** | **1.380.000,00** |
| - | Sanacija nerazvrstanih cesta | 620.000,00 |
| - | Sanacija poljskih puteva | 125.000,00 |
| - | Sanacija Dalmatinske ulice u Srbu | 635.000,00 |

|  |  |  |
| --- | --- | --- |
| **3.** | **GROBLJA** | **624.990,00** |
| - | Izgradnja mrtvačnice | 624.990,00 |

|  |  |  |
| --- | --- | --- |
| **4.** | **JAVNA RASVJETA** | **487.500,00** |
| - | Proširenje postojećeg dijela mreže javne rasvjete | 487.500,00 |

|  |  |  |
| --- | --- | --- |
| **5.** | **JAVNA ODVODNJA**  | **760.000,00** |
| - | Izgradnja pročistača otpadnih voda za Novo Naselje 1 i 2 | 760.000,00 |

|  |  |  |
| --- | --- | --- |
| **6.** | **OBJEKTI DRUŠTVENOG STANDARDA** | **80.000,00** |
| - | Kulturno Informativni Centar „Napredak“- dodatna ulaganja na građevinskom objektu | 80.000,00 |

|  |  |  |
| --- | --- | --- |
| **7.** | **GOSPODARENJE KOMUNALNIM OTPADOM I ZAŠTITA OKOLIŠA** | **256.685,59** |
| - | Sanacija divljih odlagališta otpada | 45.000,00 |
| - | Sanacija odlagališta komunalnog otpada Stražbenica – glavni projekt | 133.750,00 |
| - | Sufinanciranje Centra za gospodarenje otpadom Biljane Donje (izgradnja) | 77.935,59 |

|  |  |  |
| --- | --- | --- |
| **8.** | **IZRADA PROJEKTNE DOKUMENTACIJE** | **255.000,00** |
| - | Izrada projektne dokumentacije | 210.000,00 |
| - | Elaborat za rušenje objekata koji ugrožavaju sigurnost prometa | 20.000,00 |
| - | Sanacija mosta u ulici Hrvatske bratske zajednice | 25.000,00 |

|  |  |  |
| --- | --- | --- |
|  | **PROGRAM** | **IZNOS** |
|  | **UKUPNO PLANIRANO** | **4.074.175,59** |

Članak 4.

Ovaj Program stupa na snagu prvog dana od dana objave u „Službenom glasniku Općine Gračac“.

 **PREDSJEDNIK:**

 **Tadija Šišić, dipl. iur.**

**OPĆINSKO VIJEĆE**

**KLASA: 363-01/18-01/5**

**URBROJ: 2198/31-02-18-1**

**Gračac, 29. siječnja 2018. godine**

 Na temelju članka 33. stavka 14. Zakona o održivom gospodarenju otpadom („Narodne novine“ broj 94/13, 73/17) i članka 32. Statuta Općine Gračac („Službeni glasnik Zadarske županije“ broj: 11/13), Općinsko vijeće Općine Gračac na 5. sjednici održanoj 29. siječnja 2018. godine, donijelo je

**PROGRAM**

**GRADNJE GRAĐEVINA ZA GOSPODARENJE KOMUNALNIM OTPADOM**

**ZA OPĆINU GRAČAC U 2018. GODINI**

**Članak 1.**

 Ovim Programom određuje se gradnja, sufinanciranje gradnje i izrada projektne dokumentacije za gradnju sljedećih građevina za gospodarenje komunalnim otpadom u 2018. godini:

|  |  |  |
| --- | --- | --- |
| **Redni broj** | **OPIS POSLOVA** | **IZNOS U KUNAMA** |
| 1. | Sufinanciranje Centra za gospodarenje otpadom Biljane Donje (izgradnja) | 77.935,59 |
| 2. | Glavni projekt sanacije odlagališta otpada Stražbenica | 133.750,00 |
| **UKUPNO** | **211.685,59** |

Financijska sredstva u iznosu od 211.685,59 kuna osigurat će se iz slijedećih prihoda:

- kapitalna pomoć iz državnog proračuna 120.375,00 kn

- komunalni doprinos 13.375,00 kn

- komunalna naknada 77.935,59 kn

**Članak 2.**

 Ovaj Program stupa na snagu prvog dana od dana objave u „Službenom glasniku Općine Gračac“.

 **PREDSJEDNIK:**

 **Tadija Šišić, dipl. iur.**

**OPĆINSKO VIJEĆE**

**KLASA: 320-01/18-01/1**

**URBROJ: 2198/31-02-18-1**

**U Gračacu, 29. siječnja 2018. g.**

Na temelju članka 23. i članka 44. Zakona o poljoprivrednom zemljištu („Narodne novine“ broj 39/13, 48/15) i članka 32. Statuta Općine Gračac („Službeni glasnik Zadarske županije“ broj 11/13), Općinsko vijeće Općine Gračac, na 5. sjednici održanoj 29. siječnja 2018. godine, donijelo je

 **PROGRAM**

**utroška sredstava od zakupa, zakupa za ribnjake, prodaje i davanja na korištenje poljoprivrednog zemljišta i naknade za promjenu namjene poljoprivrednog zemljišta u vlasništvu Republike Hrvatske za 2018. godinu**

1. **UVODNE ODREDBE**

**Članak 1.**

Ovim Programom propisuje se namjena korištenja i kontrola utroška sredstava iz Proračuna Općine Gračac za 2018. godinu ostvarenih od prodaje zakupa, zakupa za ribnjake, prodaje i davanja na korištenje poljoprivrednog zemljišta i naknade za promjenu namjene poljoprivrednog zemljišta u vlasništvu Republike Hrvatske na području Općine Gračac.

1. **SREDSTVA ZA OSTVARENJE PROGRAMA**

**Članak 2.**

Sredstva ostvarena od prodaje zakupa, zakupa za ribnjake, prodaje i davanja na korištenje poljoprivrednog zemljišta i naknade za promjenu namjene poljoprivrednog zemljišta u vlasništvu Republike Hrvatskeprihod su Općine Gračac u dijelu od 65% ukupno naplaćenih sredstava na području Općine Gračac, a u Proračunu Općine Gračac za 2018. godinu planiraju se u ukupnom iznosu od 235.000,00 kuna na poziciji prihoda P036, broj konta 6422.

1. **NAMJENA SREDSTAVA**

**Članak 3.**

Novčana sredstva ostvarena od prodaje zakupa, zakupa za ribnjake, prodaje i davanja na korištenje poljoprivrednog zemljišta i naknade za promjenunamjene poljoprivrednog zemljišta u vlasništvu Republike Hrvatske utrošit će se na:

*-* Tekući projekt T100011 „Sanacija divljih odlagališta otpada“ na poziciji rashoda R076, konto 3232, **u ukupnom iznosu 45.000,00 kuna.**

- Tekući projekt T100012 „Sanacija poljskih puteva“ na poziciji rashoda R077, konto 3232, **u ukupnom iznosu 125.000,00 kuna.**

Tekući projekt T100009 „Poticanje mjera u poljoprivredi“ – subvencije trgovačkim društvima, poljoprivrednicima i obrtnicima izvan javnog sktora na poziciji rashoda R076-1, konto 3523, **u ukupnom iznosu 65.000,00 kuna.**

1. **REALIZACIJA PROGRAMA**

**Članak 4.**

 Osigurana i raspoređena novčana sredstva iz točke II. i III. ovog Programa udružit će se s ostalim sredstvima koji su prihod Proračuna Općine Gračac i koristiti u skladu s dinamikom punjenja Proračuna i ukazanim potrebama.

 Nalogodavac za izvršenje ovog Programa je Općinski načelnik u cijelosti.

Općinski načelnik Općine Gračac je dužan podnijeti godišnje Izvješće o korištenju sredstava iz ovog Programa nadležnom Ministarstvu.

1. **ZAVRŠNE ODREDBE**

**Članak 5.**

 Ovaj Program stupa na snagu prvog dana od dana objave u „Službenom glasniku Općine Gračac“.

 **PREDSJEDNIK:**

 **Tadija Šišić, dipl. iur.**

**OPĆINSKO VIJEĆE**

**KLASA: 370-01/18-01/1**

**URBROJ: 2198/31-02-18-1**

**Gračac, 29. siječnja 2018. g.**

Na temelju članka 32. Statuta Općine Gračac («Službeni glasnik Zadarske županije» 11/13) i članka 16. Uredbe o uvjetima za kupnju obiteljske kuće ili stana u državnom vlasništvu na područjima posebne državne skrbi (NN 19/11, 56/11, 53/13) te Sporazuma Ministarstva Regionalnog razvoja, Šumarstva i vodnoga gospodarstva i Općine Gračac Klasa: 940-02/08-03/20, Ur.broj: 538-06-02-08-1 od 27. kolovoza 2008. godine, Općinsko vijeće Općine Gračac je na 5. sjednici održanoj 29. siječnja 2018. godine donijelo

**P R O G R A M**

**utroška sredstava od prodaje obiteljske kuće ili stana u državnom vlasništvu**

**na području Općine Gračac u 2018. godini**

**Članak 1.**

Utvrđuje se Program utroška sredstava od prodaje obiteljske kuće ili stana u državnom vlasništvu na području Općine Gračac u 2018. godini temeljem članka 16. Uredbe o uvjetima za kupnju obiteljske kuće ili stana u državnom vlasništvu na područjima posebne državne skrbi (NN 19/11, 56/11, 53/13) te Sporazuma Ministarstva Regionalnog razvoja, Šumarstva i vodnoga gospodarstva i Općine Gračac Klasa: 940-02/08-03/20, Ur.broj: 538-06-02-08-1 od 27. kolovoza 2008. godine.

Uplaćeni prihod će se koristiti sukladno odredbama Uredbe i Sporazuma :

„Sredstva od prodaje kuće i stanova prihod su jedinica lokalne samouprave i uplaćuju se na njihov račun. Uplaćena sredstva mogu se koristiti za izgradnju i obnovu komunalne infrastrukture, stambeno zbrinjavanje, izgradnju socijalnih stanova te podizanje standarda stambenog fonda.“

 **Članak 2.**

Ovim programom sukladno Proračunu Općine Gračac za 2018. godinu, te odredbama navedenim u Članku 1. ovog Programa određuje se da će se prihodi u planiranom iznosu od **200.000,00 kn** koristiti za podizanje standarda stambenog fonda i komunalne infrastrukture i to za:

* Financiranje Kapitalnog projekta K100003 „Ulaganje u poslovne prostore“ – za provedbu ozakonjenja nezakonito izgrađenih zgrada u vlasništvu Općine Gračac na poziciji rashoda R240, konto 3295, **u cjelokupnom iznosu od 30.000,00 kuna.**
* Financiranje Kapitalnog projekta K100001 „Sanacija Dalmatinske ulice u Srbu“ – za izvođenje radova sanacije nerazvrstane ceste, na poziciji rashoda R251, konto 4213, **u djelomičnom iznosu od 150.000,00 kuna,**
* Financiranje Kapitalnog projekta K100023 „Izrada i postavljanje signalizacije i info tabli (Smeđa signalizacija), na poziciji rashoda R109, konto 4214, u **cjelokupnom iznosu od 20.000,00 kuna.**

**Članak 3.**

 Ovaj Program stupa na snagu prvog dana od dana objave u „Službenom glasniku Općine Gračac“.

 **PREDSJEDNIK:**

 **Tadija Šišić, dipl. iur.**

**OPĆINA GRAČAC**

**OPĆINSKO VIJEĆE**

**KLASA: 321-01/18-01/1**

**URBROJ: 2198/31-02-18-1**

**U Gračacu, 29. siječnja 2018. g.**

 Na temelju članka 65. stavak 3. Zakona o šumama („Narodne novine“ broj 140/05,82/06, 129/08, 80/10, 124/10, 25/12 i 68/12, 148/13, 94/14) i članka 32. Statuta Općine Gračac („Službeni glasnik Zadarske županije“ broj 11/13), Općinsko vijeće Općine Gračac, na 5. sjednici održanoj 29. siječnja 2018. godine, donijelo je

**PROGRAM**

**utroška sredstava šumskog doprinosa za 2018. godinu**

**Članak 1.**

 Ovim Programom utroška sredstava šumskog doprinosa za 2018. godinu utvrđuje se namjena korištenja i kontrola utroška sredstava šumskog doprinosa kojeg plaćaju pravne osobe koje obavljaju prodaju proizvoda iskorištavanja šuma (drvni sortimenti) na području Općine Gračac, u visini 5% od prodajne cijene proizvoda na panju.

**Članak 2.**

 U Proračunu Općine Gračac za 2018. godinu planirani prihodi šumskog doprinosa iz članka 1. ovog Programa iznose 349.990,00 kuna.

 Sredstva iz prethodnog stavka koristiti će se za djelomično financiranje izgradnje komunalne infrastrukture za sljedeću namjenu:

- Kapitalni projekt K100029 - Izgradnja mrtvačnice, na poziciji rashoda R114, broj konta 4214 u iznosu od 224.990,00 kuna.

- Kapitalni projekt K100037 - Izgradnja pročistača otpadnih voda za Novo Naselje I i II, na poziciji rashoda R098-5, konto 4214 u iznosu od 125.000,00 kuna.

**Članak 3.**

 Općinski načelnik Općine Gračac dužan je do kraja ožujka 2019. godine podnijeti Općinskom vijeću Općine Gračac izvješće o izvršenju Programa utroška sredstava šumskog doprinosa za 2018. godinu.

**Članak 4.**

 Ovaj Program stupa na snagu prvog dana od dana objave u „Službenom glasniku Općine Gračac“.

 **PREDSJEDNIK:**

 **Tadija Šišić, dipl. iur.**

**OPĆINSKO VIJEĆE**

**KLASA: 361-01/18-01/1**

**URBROJ: 2198/31-18-02-1**

**Gračac, 29. siječnja 2018. god.**

Na temelju članka 31. stavka 3. Zakona o postupanju s nezakonito izgrađenim zgradama (“Narodne novine”, broj 86/12, 143/13, 65/17) i  članka 32. Statuta Općine Gračac ("Službeni glasnik Zadarske županije" 11/13), Općinsko vijeće Općine Gračac na 5. sjednici održanoj 29. siječnja 2018. godine, donosi

**P R O G R A M**

**utroška sredstava naknade za zadržavanje nezakonito izgrađene zgrade u prostoru za 2018. godinu**

**Članak 1.**

 Ovim Programom planira se visina iznosa sredstava u 2018. godini u iznosu od 50.000,00 kuna.

**Članak 2.**

 Sredstva iz članka 1. ovog Programa planiraju se utrošiti kao izvor financiranja tekućih i kapitalnih projekata:

* K000006 na poziciji rashoda R121, konto 4511 „Uređenje vidikovca „Gradina“ cjelokupno financiranje u iznosu od 30.000,00 kuna.
* K100035 na poziciji rashoda R117, konto 4227, „Nabava urbane opreme i galanterije“ cjelokupno financiranje u iznosu 20.000,00 kuna

 Naknada se u proračunu nalazi u sklopu izvora financiranja na poziciji P028, konto 6429, „Naknada za zadržavanje nezakonito izgrađene zgrade“, a predviđa se u ukupnom godišnjem iznosu od 50.000,00 kn.

**Članak 3.**

 Općinski načelnik podnijet će Općinskom vijeću Izvješće o utrošku sredstava naknade za zadržavanje nezakonito izgrađene zgrade u prostoru naplaćene u 2018. godini najkasnije do 31. ožujka 2019. godine.

**Članak 4.**

 Ovaj Program stupa na snagu prvog dana od dana objave u „Službenom glasniku Općine Gračac“.

 **PREDSJEDNIK:**

 **Tadija Šišić, dipl. iur.**

**OPĆINSKO VIJEĆE**

**KLASA: 620-01/18-01/1**

**URBROJ: 2198/31-02-18-1**

**Gračac, 29. siječnja 2018. godine**

Na temelju odredbe članka 76. stavka 4. Zakona o sportu ("Narodne novine" broj 71/06, 150/08, 124/10, 124/11, 86/12, 94/13, 85/15, 19/16), članka 35. Zakona o lokalnoj i područnoj (regionalnoj) samoupravi ("Narodne novine" broj 33/01, 60/01, 129/05, 109/07, 125/08, 36/09, 150/11, 144/12 i 19/13) i članka 32. Statuta Općine Gračac (“Službeni glasnik Zadarske županije» 11/13), Općinsko vijeće Općine Gračac na 5. sjednici održanoj 29. siječnja 2018. godine, donosi

**Program**

**javnih potreba u sportu Općine Gračac za 2018. godinu**

**Članak 1.**

Programom javnih potreba u sportu Općine Gračac za 2018. godinu (u daljnjem tekstu: Program) utvrđuju se aktivnosti, poslovi i djelatnosti u sportu od značenja za Općina Gračac, kao i za njegovu promociju na svim razinama. Programom se stvaraju uvjeti za zadovoljavanje potreba u sljedećim aktivnostima:

* treninzi i natjecanja sportaša,
* provođenje sportskih aktivnosti djece
* programi rada sportskih udruga,
* funkcioniranje sustava sporta,
* stručno usavršavanje
* organiziranje tradicionalnih i prigodnih sportskih priredbi,
* sportska rekreacija građana,
* zdravstvena zaštita sportaša,
* športske građevine i otvoreni tereni

**Članak 2.**

Svrha Programa je da se putem programskog cilja sustavno usmjerava razvoj sporta u Općini Gračac.

Cilj donošenja Programa je sufinanciranje javnih potreba u sportu Općine Gračac za 2018. godinu, koje javne potrebe čine poglavito sljedeći poslovi i djelatnosti:

* poticanje i promicanje sporta,
* osiguranje, putem poticajnih financijskih sredstava, očuvanja i unapređenje postojeće kvalitete sporta, a posebno onog dijela koji značajno doprinosi promidžbi Općine Gračac:
* ulaganje u razvoj sporta djece, mladeži,
* poticanje uključivanja u sport i sportsku rekreaciju većeg broja građana,
* poticanje programa organiziranog osposobljavanja, školovanja i usavršavanja osoba za obavljanje stručnih poslova u sportu i sportaša,
* poticanje programa stručnog rada u sportu.

Ostvarivanjem cilja iz stavka 2. ovoga članka, omogućit će se postizanje dodatne kvalitete i razvoj sporta, a zadržat će se postojeća razina uključenosti u aktivnosti sporta i sportske rekreacije djece, mladeži i građana.

**Članak 3.**

Financijskim sredstvima za ostvarivanje javnih potreba iz članka 1. točka 6. ovoga Programa raspolaže Jedinstveni upravni odjel Općine Gračac.

Sredstva za ostvarivanje javnih potreba iz članka 1. točke 1.-5. i 7.-9. prenosit će se na žiro račun udruga koje ostvare pravo na financiranje programa do osnivanja Sportske zajednice Općine Gračac, nakon čega će zajednica raspolagati odobrenim sredstvima, temeljem ugovora kojega će Općina Gračac sklopiti s korisnicima sredstava.

**Članak 4.**

Jedinstveni upravni odjel prati i nadzire izvršenje ovoga Programa te prati korištenje i utrošak sredstava sukladno zakonskim odredbama.

O izvršenju Programa i utrošku odobrenih sredstava iz članka 3. stavaka 2. ovoga Programa korisnici podnose polugodišnja i godišnja izvješća Općinskoj načelnici Općine Gračac.

**Članak 5.**

Sredstva za provođenje programa javnih potreba u sportu planiraju se u Proračunu Općine Gračac za 2018. godinu se u ukupnom iznosu od **160.000,00** kuna.

Sredstva za provođenje aktivnosti iz članka 1. točke 1.-5. i 7.-9. planiraju se u iznosu od **150.000,00** kuna.

Sredstva za provođenje aktivnosti iz članka 1. točka 6. (organiziranje tradicionalnih i prigodnih sportskih priredbi) ovoga Programa koje provodi Jedinstveni upravni odjel Općine Gračac planiraju se u iznosu od **10.000,00** kuna.

Pojedinačni raspored sredstva iz stavka 2. ovog članka, bit će utvrđen provedbom natječajnog postupka po Pravilniku o financiranju javnih potreba Općine Gračac.

**Članak 6.**

 Ovaj Program stupa na snagu prvog dana od dana objave u „Službenom glasniku Općine Gračac“.

 **PREDSJEDNIK**

 **Tadija Šišić, dipl.iur.**

**OPĆINSKO VIJEĆE**

**KLASA: 601-01/18-01/3**

**URBROJ: 2198/31-02-18-1**

**Gračac, 29. siječnja 2018. godine**

Na temelju članka 49. Zakona o predškolskom odgoju i obrazovanju (Narodne novine 10/97, 107/07 i 94/13) i članka 32. Statuta Općine Gračac („Službeni glasnik Zadarske županije“ 11/13), Općinsko vijeće Općine Gračac, na 5. sjednici održanoj 29. siječnja 2018. godine, donosi

**PROGRAM JAVNIH POTREBA**

**U ŠKOLSTVU, PREDŠKOLSKOM ODGOJU I OBRAZOVANJU ZA 2018. GODINU**

**Članak 1.**

 Programom javnih potreba u školstvu, predškolskom odgoju i obrazovanju (dalje u tekstu: Program javnih potreba), skrbi o djeci predškolske dobi (dalje u tekstu: predškolski odgoj) za 2018. godinu utvrđuju se oblik, opseg i način zadovoljavanja javnih potreba u djelatnosti školskog, predškolskog odgoja i naobrazbe, skrbi o djeci predškolske dobi s područja Općine Gračac, te obujam i način financiranja ovih potreba u 2018. godini iz sredstava općinskog proračuna, vlastitih sredstava i prihoda za posebne namjene koji se ostvaruju putem:

1. Predškolski odgoj i obrazovanje
* redovitog programa njege, odgoja, naobrazbe, zdravstvene zaštite, prehrane i socijalne skrbi u dječjem vrtiću
* programa predškole
* drugih programa važnih za razvoj predškolskog odgoja u Općini Gračac i
* specifičnih oblika zaštite djece od rođenja do polaska u osnovnu školu.
* sufinanciranje prijevoza predškolske djece izvan sustava u Dječjem vrtiću „Baltazar“ Gračac
1. Školski odgoj i obrazovanje
* sufinanciranje programa škola
* tekuće pomoći
* kapitalne pomoći
* sufinanciranje prijevoza redovnih učenika srednjih škola
* stipendiranje studenata
* sufinanciranje bibliobusa
1. **PREDŠKOLSKI ODGOJ I OBRAZOVANJE**
2. **ORGANIZIRANI OBLIK ODGOJNO-OBRAZOVNOG RADA S DJECOM PREDŠKOLSKE DOBI**

**Članak 2.**

Organizirani oblik odgojno-obrazovnog rada s djecom predškolske dobi ostvarivat će se u:

1. Dječjem vrtiću „Baltazar“ Gračac i to kroz:
* redoviti cjelodnevni (10-satni) program
* redoviti poludnevni (5-satni) program i
* program predškole.
1. **PLANIRANI BROJ DJECE U DJEČJEM VRTIĆU „BALTAZAR“**

**Članak 3.**

* Redoviti programi (cjelodnevni i poludnevni) ostvarivat će se u 2 mješovite odgojno-obrazovne skupine (40 djece).
* Program male škole, koji nije u redovnom programu vrtića (30 djece)

Način ostvarivanja programa i njegova kvaliteta sukladni su propisanim normativima djelatnosti. Usklađivanje s odredbama novog Državnog pedagoškog standarda predškolskog odgoja i obrazovanja provodit će se postupno sukladno propisanim koeficijentima izvodljivosti pedagoških standarda.

1. **PLAN RASPODJELE SREDSTAVA ZA PROGRAME JAVNIH POTREBA U PREDŠKOLSKOM ODGOJU I OBRAZOVANJU OPĆINE GRAČAC ZA 2018. GODINU**

**Članak 4.**

Financiranje planiranog opsega programa Dječjeg vrtića „Baltazar“ Gračac osigurava se iz:

1. **Proračun Općine Gračac – iznos u kunama za:**

|  |  |  |
| --- | --- | --- |
| 1 | Rashode za zaposlene DV „Baltazar“ | 906.990,00  |
| 2 | Materijalni rashodi DV „Baltazar“ | 20.000,00  |
| 3 | Didaktika | 10.000,00 |
| **U K U P N O** | **936.990,00**  |

**Za realizaciju programa predškole izvan sustava u Dječjem vrtiću „Baltazar“ Gračac:**

|  |  |  |
| --- | --- | --- |
| 1 | Sufinanciranje cijene prijevoza predškolske djece | 40.000,00  |
| **U K U P N O** | **40.000,00** |

1. **Sudjelovanja roditelja u cijeni programa – iznos u kunama za:**

|  |  |  |
| --- | --- | --- |
| 1 | Rashodi za zaposlene DV „Baltazar“ | 40.000,00  |
| 2 | Materijalni rashodi DV „Baltazar“ | 210.650,00  |
| 3 | Financijski rashodi DV „Baltazar“ | 2.000,00  |
| 4 | Rashodi za nabavu proizvedene dugotrajne imovine DV „Baltazar“ | 8.500,00  |
| **U K U P N O** | **261.150,00**  |

1. **ŠKOLSKI ODGOJ I BRAZOVANJE**

**Članak 5.**

**Proračun Općine Gračac – iznos u kunama za:**

|  |  |  |  |
| --- | --- | --- | --- |
| 1 | Sufinanciranje programa škola | tekuće pomoći | 15.000,00 |
| kapitalne pomoći | 5.000,00 |
| 2 | Sufinanciranje prijevoza redovnih učenika srednjih škola | 50.000,00 |
| 3 | Stipendiranje studenata | 105.000,00 |
| 4 | Sufinanciranje bibliobusa | 5.000,00 |
| **U K U P N O** | **180.000,00** |

Raspored sredstava iz točke 3. ovog članka (Stipendiranje studenata) bit će utvrđen provedbom natječajnog postupka.

**Članak 6.**

Troškovi iz članka 4. točka 2. ovog Programa koje podmiruju roditelji utvrđuju se godišnjim programom i planom troškova Dječjeg vrtića „Baltazar“ Gračac i naplaćuju od roditelja, mjesečno, na temelju sklopljenih ugovora.

**Članak 7.**

Provedbu Programa javnih potreba i namjensko korištenje sredstava prati Jedinstveni upravni odjel te na temelju dokumentacije o izvršenim programima Općinskoj načelnici podnosi izvješće.

**Članak 8.**

 Ovaj Program stupa na snagu prvog dana od dana objave u „Službenom glasniku Općine Gračac“.

 **PREDSJEDNIK:**

 **Tadija Šišić, dipl.iur.**

**OPĆINSKO VIJEĆE**

**KLASA: 550-01/18-01/2**

**URBROJ: 2198/31-02-18-1**

**Gračac, 29. siječnja 2018. g.**

Na temelju članka 117. Zakona o socijalnoj skrbi ("Narodne novine", broj 157/13, 152/14, 99/15, 52/16) i članka 32. Statuta Općine Gračac ("Službeni glasnik Zadarske županije“ 11/13) Općinsko vijeće Općine Gračac na 5. sjednici održanoj 29. siječnja 2018. godine, donosi

**SOCIJALNI PROGRAM OPĆINE GRAČAC ZA 2018. GODINU**

**I.  OPĆE ODREDBE**

Članak 1.

Ovim se Socijalnim programom (u daljnjem tekstu: Program) utvrđuju prava iz socijalne skrbi koja osigurava Općina Gračac, uvjeti i način njihova ostvarivanja, korisnici socijalne skrbi, te postupak za ostvarivanje tih prava.

Članak 2.

Prava iz socijalne skrbi utvrđena ovim Programom ne mogu se ostvarivati na teret Općine Gračac ukoliko je Zakonom ili drugim propisom određeno da se ta prava ostvaruju prvenstveno na teret Republike Hrvatske, te drugih pravnih ili fizičkih osoba.

Članak 3.

Za ostvarivanje prava iz socijalne skrbi utvrđenih ovim Programom Općina Gračac osigurava sredstva u svom Proračunu.

Članak 4.

Poslove u svezi ostvarivanja prava iz socijalne skrbi propisane ovim Programom obavlja Jedinstveni upravni odjel Općine Gračac.

**II.  KORISNICI SOCIJALNE SKRBI**

Članak 5.

Pojam korisnika socijalne skrbi (u daljnjem tekstu: korisnik) određen je Zakonom o socijalnoj skrbi.

Članak 6.

Prava iz socijalne skrbi utvrđena ovim Programom osiguravaju se hrvatskom državljaninu koji ima prebivalište na području Općine Gračac – opći uvjet.

Članak 7.

Broj korisnika koji mogu ostvariti određena prava iz socijalne skrbi, odnosno određene oblike pomoći, propisanih ovim Programom može biti ograničen sredstvima Proračuna Općine Gračac osiguranim za njegovo ostvarenje.

**III.  KRITERIJI ZA OSTVARIVANJE PRAVA IZ SOCIJALNE SKRBI**

Članak 8.

Prava iz socijalne skrbi utvrđena ovim Programa može ostvariti korisnik ukoliko ispunjava jedan ili više kriterija:

1. Socijalni kriterij
2. Kriterij prihoda
3. Poseban kriterij

Za pojedina prava iz ovog Programa mogu se propisati dodatni uvjeti ili mora biti ispunjeno više uvjeta istovremeno.

Članak 9.

Korisnik ispunjava *socijalni kriterij* ako temeljem članaka 26. do 40. Zakona ostvaruje pravo na zajamčenu minimalnu naknadu Centra s time da je podnositelj zahtjeva ujedno nositelj prava pomoći za uzdržavanje odnosno da je član obiteljskog domaćinstva obuhvaćen rješenjem Centra.

Članak 10.

Korisnik ispunjava *kriterij prihoda* ako ukupni prosječni prihodi kućanstva (novčana sredstva ostvarena po osnovi rada, mirovine, primitaka od imovine, poljoprivrede ili na neki drugi način ostvarena u tuzemstvu i u inozemstvu) u posljednja tri mjeseca prije podnošenja zahtjeva ili pokretanja postupka po službenoj dužnosti ne prelazi visinu sredstava mjesečno:

* samac do ..............................................................................1.250,00 kn
* dvočlana obitelj do ................................................................1.800,00 kn
* tročlana obitelj do .................................................................2.500,00 kn
* četveročlana obitelj do ..........................................................3.000,00 kn
* obitelj s više od 4 člana cenzus prihoda se za svakog člana povećava za 400,00 kn.

U prihode iz ovog članka ne uračunava se:

* pomoć za podmirenje troškova stanovanja,
* novčana naknada za tjelesno oštećenje,
* doplatak za pomoć i njegu,
* ortopedski dodatak,
* osobna invalidnina.

Članak 11.

Korisnik ispunjava ***poseban kriterij*** ako ne ispunjava uvjete propisane ovim Programom, a za kojeg općinska načelnica utvrdi da se nalazi u iznimno teškim materijalnim ili socijalnim uvjetima kao i obitelj čiji je član dijete s invaliditetom za vrijeme redovnog školovanja djeteta najkasnije do 25-te godine života.

**IV.  OBLICI POMOĆI, PROGRAMI I AKTIVNOSTI**

Članak 12.

U okviru ovog Programa utvrđeni su slijedeći oblici pomoći, programi i aktivnosti:

1. Pomoć za ogrjev,
2. Naknada pogrebnih troškova,
3. Novčana pomoć za opremanje novorođenog djeteta,
4. Jednokratna novčana pomoć
5. Subvencija troškova stanovanja,
6. Briga o osobama treće životne dobi-Sufinanciranje osnovnih životnih potreba
7. Donacija Zakladi „Vaša pošta“ Zagreb, u sklopu humanitarnog projekta „Dobri ljudi- djeci Hrvatske“
8. Sufinanciranje programa rada neprofitnih organizacija na području socijalne skrbi
9. Financiranje redovnih djelatnosti Crvenog križa i programa „Mobilni tim“
	1. **Pomoć za ogrjev**

Članak 13.

Na temelju važećeg Zakona o socijalnoj skrbi, Zadarska županija dužna je u svom proračunu osigurati sredstva za troškove ogrijeva korisnicima zajamčene minimalne naknade koji se griju na drva.

Sredstva se odobravaju jedanput godišnje obitelji ili samcu, na temelju popisa korisnika zajamčene minimalne naknade kojeg određuje Centar, Rješenje donosi Zadarska županija, a isplaćuju se putem Jedinstvenog upravnog odjela.

Korisnik je dužan namjenski upotrijebiti primljenu pomoć, u protivnom gubi pravo na daljnju pomoć.

* 1. **Naknada pogrebnih troškova**

Članak 14.

Pravo na naknadu pogrebnih troškova može se ostvariti za:

1. osobe koje pravo na pogrebne troškove ne ostvaruju temeljem Zakona o socijalnoj skrbi,
2. osobe nepoznatog prebivališta i bez prihoda,
3. osobe koje nemaju članova uže obitelji (roditelji, supružnik, djeca), a živjele su same i ispunjavaju uvjete iz članka 11. ovog Programa.
4. Osobe koje imaju članove uže obitelji, a koji su također korisnici zajamčene minimalne naknade

Za ostvarivanje prava za naknadu pogrebnih troškova, zahtjev i svu potrebnu dokumentaciju, Jedinstvenom upravnom odjelu mogu podnijeti članovi obitelji ili domaćinstva kao i institucije socijalne skrbi i bolnica.

Službena osoba Jedinstvenog upravnog odjela ovlaštena je da, izvan kriterija navedenih u stavku 1. (točke a. do d.) ovog članka, a na temelju diskrecionog prava po saznanjima o materijalnom statusu umrlog i članova obitelji odobri pomoć za pogrebne troškove.

Pravo na naknadu pogrebnih troškova za umrle osobe ne može se ostvariti nakon 30 dana od smrti iste.

U pogrebne troškove priznat će se samo nužna i osnovna oprema i usluge.

Rješenje o odobravanju podmirenja dijela pogrebnih troškova donosi službena osoba Jedinstvenog upravnog odjela.

* 1. **Novčana pomoć za opremanje novorođenčadi**

Članak 15.

U okviru osiguranih sredstava ovim Programom isplatit će se naknada za opremu svakog novorođenog djeteta sa prebivalištem na području Općine Gračac.

Jednokratni iznos novčane naknade utvrđuje se u iznosu:

* prvo dijete ....................................................................1.500,00 kuna,
* drugo dijete ..................................................................2.000,00 kuna,
* treće i svako slijedeće dijete ..........................................2.500,00 kuna.

Pravo na novčanu naknadu ostvaruju roditelji novorođenog djeteta uz uvjet *da oba roditelja, novorođeno dijete i ranije rođena djeca imaju prebivalište na području Općine Gračac*.

Pisanom zahtjevu potrebno je priložiti:

* preslike rodnog lista ili izvatka iz matice rođenih za novorođeno dijete i ranije rođenu djecu,
* uvjerenje o prebivalištu za novorođeno dijete i ranije rođenu djecu,
* preslike osobnih iskaznica za oba roditelja,
* IBAN-a tekućeg računa – za podnositelja zahtjeva

Zahtjevi za ostvarivanje prava na jednokratnu pomoć za opremu novorođenčadi podnose se u razdoblju do najkasnije 3 mjeseca od dana rođenja djeteta za koje se podnosi zahtjev.

Radi provjere činjenica u cilju dokazivanja stvarnog prebivališta i boravka na području Općine Gračac, u slučaju potrebe, odnosno sumnje od podnositelja se može zatražiti dodatna dokumentacija.

* 1. **Jednokratna novčana pomoć**

Članak 16.

Pravo na jednokratnu *godišnju* novčanu pomoć u iznosu *do* 2.000,00 kn mogu ostvariti osobe:

1. koje se liječe, a oboljele su od teških zloćudnih i kroničnih bolesti, a liječenje iziskuje povećane troškove za nabavku:
* posebnih lijekova, odnosno provođenje posebnih terapija, koje ne priznaje HZZO,
* posebnih pomagala, koje ne priznaje HZZO.
1. koje su doživjele nesreću (požar, poplava, udar groma, mala djeca ostala bez roditelja...) i moraju izdvojiti veća financijska sredstva za sanaciju ili su ostale bez osnovnih sredstava za život;

Zahtjev se podnosi Jedinstvenom upravnom odjelu, a uz zahtjev za ostvarivanje prava, podnositelj Zahtjeva dužan je priložiti:

1. za oboljele:
* potvrdu liječnika primarne zdravstvene zaštite o vrsti bolesti;
* otpusno pismo s posljednjeg stacionarnog liječenja i/ili nalaz liječnika specijaliste;
* račun za robu ili uslugu
1. za nesreću:
* potvrdu o očevidu MUP-a ili iskaz svjedoka ili smrtni list ili očevid službene osobe Jedinstvenog upravnog odjela.

Službena osoba Jedinstvenog upravnog odjela ovlaštena je da, izvan kriterija navedenih u točci 1. i 2. ovog članka, a na temelju diskrecionog prava po saznanjima o materijalnom statusu podnositelja zhtjeva odobri jednokratnu pomoć.

* 1. **Subvencije troškova stanovanja**

Članak 17.

Ovaj oblik pomoći odnosi se na:

* komunalnu naknadu

Pravo na oslobađanje od plaćanja troškova komunalne naknade djelomično ili u cijelosti za tekuću godinu, ostvaruje korisnik koji pored općeg uvjeta ispunjava ili socijalni kriterij ili kriterij prihoda.

O ostvarivanju ovog oblika pomoći odlučivat će se po primitku pisanog zahtjeva.

Pravo se ostvaruje za tekuću godinu s početkom od 1. slijedećeg mjeseca nakon podnošenja zahtjeva.

Pisani zahtjev podnosi se Jedinstvenom upravnom odjelu.

* 1. **Briga o osobama treće životne dobi- Sufinanciranje osnovnih životnih potreba**

Članak 18.

Umirovljenicima s mirovinama do 1.500,00 kuna, koji imaju prebivalište na području Općine Gračac isplaćivat će se jednokratne novčane pomoći u prigodi božićnih/uskršnjih blagdana.

Visina pomoći uvjetovana je brojem podnesenih zahtjeva i osiguranim sredstvima u općinskom proračunu.

Za ove je potrebe u proračunu planirano 90.000,00 kuna

**Zahtjevu je potrebno priložiti:** presliku osobne iskaznice, presliku bankovne kartice ili potvrdu banke o tekućem IBAN računu, presliku zadnjeg odreska od mirovine, presliku zadnjeg odreska inozemne mirovine ili potvrdu o visini iste, odnosno izjavu da nije korisnik inozemne mirovine.

* 1. **Donacija Zakladi „Vaša pošta“ Zagreb, u sklopu humanitarnog projekta „Dobri ljudi- djeci Hrvatske“**

Članak 19.

Polica životnog osiguranja za štićenicu Doma za djecu „Maestral“ u Splitu. Sredstva će biti isplaćena temeljem sklopljenog Ugovora između Općine Gračac i Zaklade „Vaša pošta“.

* 1. **Sufinanciranje programa rada neprofitnih organizacija na području socijalne skrbi**

Članak 20.

Za programe koje provode neprofitne organizacije, sredstva će se dodjeljivati sukladno Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (NN 26/15) i Pravilnika o financiranju javnih potreba Općine Gračac («Službeni glasnik Općine Gračac» 5/15, 1/16).

* 1. **Financiranje redovnih djelatnosti Crvenog križa i programa „Mobilni tim“**

Članak 21.

U skladu sa Zakonom o Hrvatskom Crvenom Križu Općina Gračac će financirati redovnu djelatnost i javne ovlasti Općinskog društava Crvenog Križa Gračac, te Program „Mobilni tim“.

Međusobna prava, obveze i odgovornosti glede financiranja Općinskog društava Crvenog Križa Gračac uredit će se posebnim ugovorom.

**V. POTREBNA SREDSTVA**

Članak 22.

|  |  |  |
| --- | --- | --- |
| **Red.br.** | **OBLIK NAKNADE** | **Iznos sredstava** |
|  | Pomoć za ogrjev | **140.000,00** |
|  | Naknada pogrebnih troškova | *15.000,00* |
|  | Novčana pomoć za opremanje novorođenog djeteta | *50.000,00* |
|  | Jednokratna novčana pomoć | *20.000,00* |
|  | Subvencija troškova stanovanja (troškovi komunalne naknade | *15.000,00* |
|  | Briga o osobama treće životne dobi- Sufinanciranje osnovnih životnih potreba | 90.000,00 |
| **Ukupno pomoć građanima u novcu (2+3+4+5+6) =** | **190.000,00** |
|  | Polica životnog osiguranja za štićenika Doma  | **5.500,00** |
|  | Sufinanciranje programa rada neprofitnih organizacija na području socijalne skrbi | Program organizacije slobodnog vremena djece predškolske dobi | 20.000,00 |
| Program za djecu s teškoćama | 20.000,00 |
| Pomoć starima i nemoćnima | 10.000,00 |
| **Ukupno** | **50.000,00** |
|  | Financiranje redovnih djelatnosti Crvenog križa i programa „Mobilni tim“ | **170.000,00** |
| **UKUPNO (1+2+3+4+5+6+7+8+9) =** | **555.500,00** |

Raspored sredstava iz točke 8., bit će utvrđen provedbom natječajnog postupka po Pravilniku o financiranju javnih potreba Općine Gračac.

**VI. PRIJELAZNE I ZAVRŠNE ODREDBE**

Članak 23.

Općinska načelnica može po potrebi svojom Odlukom utvrditi osnove i mjerila za ostvarivanje prava po pojedinim oblicima pomoći iz ovog Programa.

O zahtjevima za ostvarivanje prava na pomoći iz ovog programa Odluku, Rješenje ili Zaključak donijet će Jedinstveni upravni odjel nakon temeljitog uvida u priložene potvrde, socijalno stanje podnositelja zahtjeva i njegove obitelji odnosno kućanstva.

Troškovi provođenja Socijalnog programa terete Proračun Općine Gračac.

Općinska načelnica je ovlaštena dio neutrošenih sredstava predviđenih za pojedine oblike pomoći rasporediti na druge oblike pomoći za koje unaprijed nije bilo moguće predvidjeti iznos potrebnih sredstava.

Korisnik je dužan prijaviti svaku promjenu okolnosti ili uvjeta temeljem kojih ostvaruje neki od oblika pomoći i potpora predviđenih ovim Programom, u roku 15 dana od dana nastanka istih.

Članak 24.

 Ovaj Program stupa na snagu prvog dana od dana objave u „Službenom glasniku Općine Gračac“.

 **PREDSJEDNIK:**

 **Tadija Šišić, dipl.iur.**

**OPĆINSKO VIJEĆE**

**KLASA: 610-01/18-01/1**

**URBROJ: 2198/31-02-18-1**

**Gračac, 29. siječnja 2018. godine**

 Na temelju članka 9.a Zakona o financiranju javnih potreba u kulturi (“Narodne novine”, broj 47/90 i 27/93 i 38/09) i članka 32. Statuta Općine Gračac (“Službeni glasnik Zadarske županije», 11/13), Općinsko vijeće Općine Gračac na 5. sjednici održanoj 29. siječnja 2018. godine, donosi

**PROGRAM**

**javnih potreba u kulturi i religiji Općine Gračac za 2018. godinu**

**Članak 1.**

 Programom javnih potreba u kulturi za koje se sredstva osiguravaju u Proračunu Općine Gračac za 2018. godinu utvrđuju se javne potrebe u kulturnim djelatnostima i manifestacijama u kulturi od interesa za Općinu Gračac kako slijedi:

1. djelatnost i poslovi ustanova u kulturi čiji je osnivač Općina Gračac
2. programi kapitalnih ulaganja u kulturi investicijsko održavanje, adaptacija, prijeko potrebni zahvati, materijalni rashodi i opremanje objekata kulture na području Općine Gračac
3. manifestacije koje provodi Općina Gračac
4. donacije vjerskim zajednicama koje djeluju na području Općine Gračac
5. svi oblici promicanja kroz projekte udruga:
* glazbenog, plesnog, kulturnog i umjetničkog stvaralaštva,
* poticanje i njegovanje tradicijske kulture,
* razvitka kulturno umjetničkog, glazbenog i plesnog amaterizma
* manifestacija na ovom području koje će pridonijeti promociji Općine, zaštiti i očuvanju kulturne baštine, razvitku i promicanju kulturnog života međuopćinska, međužupanijska i međunarodna kulturna suradnja,
* programi koji promiču kulturu mladih i alternativnu kulturu.
* programi koji promiču kulturu nacionalnih manjina.

 Sredstva za realizaciju programa, projekata i manifestacije iz točke 5. ovog članka, dodjeljivat će se nositeljima temeljem javnog natječaja ili javnog poziva.

**Članak 2.**

 Općina Gračac će tijekom 2018. godine financirati:

|  |  |  |  |
| --- | --- | --- | --- |
| Red. broj | Naziv projekta, programa, aktivnosti | Sredstva iz Proračuna Općine Gračac u kn | Sredstva iz drugih izvora u kn |
|  | Knjižnica i čitaonica Gračac | Rashodi za zaposlene | 208.000,00 |  |
| Materijalni rashodi | 43.500,00 | 3.030,00 |
| Financijski rashodi | 4.000,00 |  |
| Nabava novih publikacija | 9.000,00 | 43.000,00 |
| Nabava uredske opreme | 3.000,00 | 12.000,00 |
| **U K U P NO**  | **267.500,00** | **58.030,00** |
|  | Manifestacije koje provodi Općina Gračac | Obilježavanje Dana Općine, blagdana i praznika | 57.000,00 |  |
| Sajam - Jesen u Gračacu | 55.000,00 |  |
| Sajam - Božić u Gračacu | 25.000,00 |  |
| **U K U P NO** | **137.000,00** |  |
|  | Donacije vjerskim zajednicama  | **25.000,00** |  |
|  | Programi i projekti udruga iz područja kulture koji se provode na području Općine Gračac | **60.000,00** |  |
| **UKUPNO (1+2+3+4) =** | **489.500,00** |  |

**Članak 3.**

 Raspored sredstava iz članka 2. točke 4., bit će utvrđen provedbom natječajnog postupka po Pravilniku o financiranju javnih potreba Općine Gračac.

**Članak 4.**

 Ovaj Program stupa na snagu prvog dana od dana objave u „Službenom glasniku Općine Gračac“.

 **PREDSJEDNIK**

 **Tadija Šišić, dipl.iur.**

**OPĆINSKO VIJEĆE**

**Klasa: 363-01/18-01/6**

**Urbroj: 2198/31-02-18-1**

**Gračac, 29. siječnja 2018. g.**

Temeljem članka 28. Zakona o komunalnom gospodarstvu (“Narodne Novine”, broj- pročišćeni tekst, 36/95, 109/95, 21/96, 70/97, 128/99, 57/00, 129/00, 59/01, 26/03, 82/04, 110/04, 178/04, 38/09, 79/09, 153/09, 49/11, 84/11, 90/11, 144/12, 94/13, 153/13 147/14, 36/15 ) te čl. 32. Statuta Općine Gračac (“Službeni glasnik Zadarske županije”, broj:11/13) Općinsko vijeće Općine Gračac na svojoj 5. sjednici održanoj 29. siječnja 2018. godine, d o n o s i

 **P R O G R A M**

 **održavanja komunalne infrastrukture za 2018. godinu**

1. **UVODNE ODREDBE**

**Članak 1.**

Ovim Programom održavanja komunalne infrastrukture za 2018. godinu utvrđuje se opis i opseg poslova održavanja komunalne infrastrukture s procjenom pojedinih troškova po djelatnostima, predviđeni financijski iznosi potrebni za određene radove koji su u ovom Programu prikazani posebno za svaku komunalnu djelatnost te izvori financiranja za ostvarivanje Programa.

1. **OPIS I OPSEG POSLOVA ODRŽAVANJA**

 **Članak 2.**

Program održavanja komunalne infrastrukture obuhvaća ove komunalne djelatnosti:

 **REKAPITULACIJA**

|  |  |  |
| --- | --- | --- |
| Red.broj | OPIS POSLOVA | IZNOS SREDSTAVA |
| 1. | odvodnja atmosferskih voda, čišćenje slivnika, održavanje oborinskih kanala | 90.000,00 |
| 2. | održavanje čistoće, javnih površina, javnih igrališta, javnih parkirališta, groblja, autobusnih stajališta, čekaonica, spomen obilježja, tržnice na malo, urbane opreme i galanterije | 260.000,00 |
| 3. | održavanje nerazvrstanih cesta  | 250.000,00 |
| 4. | zimska služba (čišćenje snijega na nerazvrstanim cestama) | 250.000,00 |
| 5. | održavanje odlagališta otpada | 110.000,00 |
| 6. | održavanje groblja | 150.000,00 |
| 7. | javna rasvjeta  | 615.000,00 |
| **UKUPNO KUNA** | **1.725.000,00** |

 **Članak 3.**

Ovim Programom planiraju se poslovi s procjenom pojedinih troškova po djelatnostima, pojedinim operacijama i dinamici radova te predviđeni financijski iznosi za svaku djelatnost kako slijedi:

1. **Odvodnja atmosferskih voda, čišćenje slivnika, održavanje oborinskih kanala**

Odvodnja atmosferskih (oborinskih) voda obuhvaća radove na čišćenju i održavanju odvodnih slivnika, jaraka i kanala kao sasatavnih dijelova nerazvrstanih cesta i drugih javno prometnih površina te slivničkih rešetki od mulja i drugog materijala radi uspostave učinkovite odvodnje oborinskih voda s javnih površina i nerazvrstanih cesta te iskop i i redovno održavanje odvodnih oborinskih kanala radi osiguravanja velikog kapaciteta protoka oborinskih voda do upojnih bunara i postojećih vodotoka:

|  |  |  |  |  |  |  |
| --- | --- | --- | --- | --- | --- | --- |
| R.br. | OPERACIJA | JM | KOLIČINA | Dinamika godišnje | Jedinična cijena (kn) s PDV-om | Ukupno kuna |
|  | Čišćenje slivnika, taložnika i sl. građevina vađenjem nanosa i odvozom izvađenog materijala na deponij  | kom | 25 | 1 | 412,50 | 10.312,50 |
|  | Dodatni radovi | nalog za svaku pojedinu operaciju donosi Općinski načelnik na prijedlog Jedinstvenog upravnog odjela- Odsjek za komunalni sustav i prostorno uređenje | 14.687,50 |
|  | Održavanje oborinskih kanala | nalog za svaku pojedinu operaciju donosi Općinski načelnik na prijedlog Jedinstvenog upravnog odjela- Odsjek za komunalni sustav i prostorno uređenje | 65.000,00 |
| **UKUPNO KUNA** | **90.000,00** |

1. **Održavanje čistoće, javnih površina, javnih igrališta, javnih parkirališta, autobusnih stajališta, čekaonica, spomen obilježja, tržnice na malo, urbane opreme i galanterije**

Održavanje čistoće, javnih površina, javnih igrališta, javnih parkirališta, autobusnih stajališta, čekaonica, spomen obilježja, tržnice na malo, urbane opreme i galanterije obuhvaća:

|  |  |  |  |  |  |  |
| --- | --- | --- | --- | --- | --- | --- |
| R.b. | OPERACIJA | JM | KOLIČINA | Dinamika godišnje | Jedinična cijena (kn) s PDV-om | Ukupno kuna |
| 1. 1
 | Ručno čišćenje ulica, javnih parkirališta, pješačkih staza, javnih igrališta, autobusnih stajališta, čekaonica, spomen obilježja, tržnice na malo urbane opreme i galanterije s odvozom skupljenog otpada na deponij (oznake iz registra javnih površina JP1-JP14). | m2 | 20.827 | 2 | 0,75 | 31.240,50 |
|  | Košnja zelenih površina motornom kosilicom* Trokut N. Tesla. Dr. A. Starčević, Obrovačka - 499 m2 (JP6)
* Park Sv. Jurja -6.465 m2 (JP7)
* Park Dr. Franje Tuđmana - 2.610 m2 (JP9)
* Park Nikole Tesle Srb –3580 m2 (JP11)
* Površina ispod Crkve Sv. Jurja 1223 m2 (JP8)
* Površina iza Knjižnice i čitaonice 869 m2 (JP14)
* Novo naselje 1 i 2- 2000 m2
* Ulice u dijelu naselja Gračac „Žabarica“- 1.000 m2
* Vidikovac „Gradina“ -2000 m2
* Željeznička ulica i zelene površine oko željezničkog kolodovora- 2000m2
* Zelene površine u ulici Obala Otuče i pored šetnice obale Otuče do kolektora - 800m2
* Javna zelena površina oko zgrade Općine Gračac KIC „Napredak“ Nikole Tesle 37 -500 m2
* Zelena povšina oko zgrade Kino dvorana u ulici Hrvatske bratske zajednice i Nikole Tesle- 100 m2
* Zelena površina oko zgrade „Sirana“- 400 m2
* Zelena površina oko zgrade Centra za posjetitelje Gračac N. Tesle 40 – 50 m2
* Uz ogradu stočne tržnice - 300 m2
* Površina kod Općinskog suda 500 m2 (JP8)
* Površina iza knjižnice i čitaonice i oko zelene tržnice 300 m2 (JP14)
* Ulice Slavonska, Dalmatinska, Zagorska, Sv. Mihovila, Hrvatske Mladeži, Hrvatskog proljeća, Pružna, Pružni odvojci I. i II. - 5000 m2
 | m2 | 30 196 | 2 | 0,50 | 30.196,00 |
|  | Ručna košnja uređenih zelenih površina trimerom* Autobusni kolodvor - 2130 m2 (JP1)
* Površina naspram autobusnog kolodvora kraj D1- 1365 m2 (JP3)
* Površine uz cestu Obrovačka ulica od početka trokuta do banke s obje strane - 400 m2 (JP4)
* Površina kod zgrade pošte- 720 m2 (JP5)
* Površina iza Općine Gračac kod porezne uprave- 430 m2 (JP10)
* Površina kod društvenog doma Srb- 600m2 (JP12)
* Površina oko dječjeg igrališta kod samostana- 3380 m2 (JP13) Ulice Bana Josipa Jelačića, Kneza Trpimira, Kneza Mislava, Kralja Zvonimira s obje strane - 4000m2
 | m2 | 13.025,00 | 2 | 0,75 | 19.537,50 |
|  | Grabljanje zelenih površina od lišća i suhe trave, skupljanje otpada na hrpe na javnim površinama JP7, JP9, JP11- parkovi | h | 50 | 2 | 142,38 | 14.238,00 |
|  | Pražnjenje košarica za otpatke | kom | 27 | 52 | 16,69 | 23.432,76 |
|  6. | Osnivanje novih i obnova postojećih zelenih površina  | m2 |  1200 | 1 | 18,75 | 22.500,00 |
| 7. | Orezivanje živice motornim škarama, sa sakupljanjem granja i odvozom na deponij | m2 | 3.440 | 1 | 9,00 | 30.960,00 |
| 8. | Orezivanje drveća s rasponom krošnje do 4 m ručnim škarama i pilom te skupljanje orezanog granja i odvozom na deponij | kom | 16 | 1 | 112,50 | 1.800,00 |
| 9. | Ručno krčenje grmlja i šiblja na manjim površinama i mjestima | m2 | 500 | 1 | 8,68 | 4.340,00 |
| 10. | Okopavanje plijevljenje jednogodišnjeg cvijeća i trajnica | m2 | 500 | 2 | 6,25 | 6.250,00 |
| 11. | Zalijevanje sezonskog cvijeća i trajnica ručnom kantom | kom | 1000 | 2 | 1,25 | 2.500,00 |
| 12. | Sadnja sezonskog cvijeća i sadnica | kom | 2000 | 1 | 2,50 | 5.000,00 |
| 13. | Orezivanje parkovnog grmlja visine do 1m | kom | 20 | 2 | 6,25 | 125,00 |
| 14. | Dodatni radovi  | nalog za svaku pojedinu operaciju donosi Općinski načelnik na prijedlog Jedinstvenog upravnog odjela- Odsjek za komunalni sustav i prostorno uređenje  | 67.880,24 |
| **UKUPNO KUNA**  | **260.000,00** |

1. **Održavanje nerazvrstanih cesta**

Podrazumijeva popravak lokalnih oštećenja makadamskog i asfaltnog kolnika (udarnih rupa, mrežastih pukotina, uzdužnih i poprečnih denivelacija, omekšanog i zaglađenog asfaltnog zastora), uređenje bankina, rigola, manje i mjestimične popravke rubnjaka, betonskih pasica, pokosa usjeka i sl., kao i sve hitne popravke i intervencije u svrhu uspostavljanja i sigurnog odvijanja prometa.

Općina Gračac je započela postupak evidentiranja nerazvrstanih cesta i uspostave registra te uknjižbe nerazvrstanih cesta u zemljišne knjige.

2015. godine. Općina Gračac je evidentirala je 20.412 m cesta s asfalt-betonskim kolnikom i 40.183 m cesta s kolnikom od drobljenog kamenog metarijala.

|  |  |  |  |  |  |  |
| --- | --- | --- | --- | --- | --- | --- |
| R.b. | OPERACIJA | JM | KOLIČINA | Dinamika godišnje | Cijena (kn) | Ukupno kuna |
|  | Zatvaranje udarnih jama kamenim, šljunčanim ili frezanim materijalom na nerazvrstanim cestama (u cijenu se računa doprema i ugradnja) | m2 | 300 | 1 | 250,00 | 75.000,00 |
|  | Održavanje kolnika- čišćenje kolnika proširivanje kolničke površine orezivanjem vegetacije (drveća, grmlja, šiblja, visoke trave) 1m od ruba kolnika s obje strane- ručno krčenje grmlja i šiblja na manjim površinama i mjestima- strojno profiliranje i izravnavanje površine kolnika, nasipanje tucanika, razastiranje i valjanje do potrebne zbijenosti (drobljenac frakcije 0-60 mm, debljina sloja 5,00-15-00 cm)- sanacija udarnih rupa i mrežastih pukotina, ručna i strojna ugradba asfalta- popravak udarnih rupa uz pravilno zasijecanje rubova postojećeg asfaltnog zastora, iskop preostalog dijela kolničke konstrukcije, utovar i odvoz viška na deponij te izrada nosivog sloja i asfaltnog zastora od vrućeg asfalta klase AC 11 surf debljine sloja 5,00 cm-presvlačenje asfaltnom masom hrapavljanjem postojećeg asfaltnog zastora, čišćenje, ispuhivanje komprimiranim zrakom, špricanje bitumenskom emulzijom, zapunjavanje izravnavajućim slojem i izrada asfaltnog zastora debljine 5,00 cm od vrućeg asfalta klase AC 11 surf.- uređenje nerazvrstanih cesta planiranjem posteljice, izradom nosivog sloja od mehanički drobljenog stabiliziranog kamenog materijala debljine 10 cm te izrada habajućeg asfalta klase AC surf. Debljine 5,00 cm. | nalog za svaku pojedinu operaciju donosi Općinski načelnik na prijedlog Jedinstvenog upravnog odjela- Odsjek za komunalni sustav i prostorno uređenje | 117.060,00 |
|  | Nabava, doprema i montaža prometnih znakova | kom | 8 | 1 | 1.375,00 | 11.000,00 |
| 1. N
 | Nabava, doprema i montaža prometnih znakova na postojeće stupiće i betonske temelje | kom | 2 | 1 | 937,50 | 1.875,00 |
| 5. | Hitne intervencije po nalogu komunalnog redara i MUP-a – podrazumijeva uklanjanje granja, krhotina, razlivenog ulja, i raznih predmeta sa ceste. | sat | 500 | 1 | 90,13 | 45.065,00 |
|  **UKUPNO KUNA** | **250.000,00** |

1. **Zimska služba**

Radovi i aktivnosti neophodni za održavanje prohodnosti cesta i sigurno odvijanje prometa u zimskom periodu u dva intervala koji počinju 01.01.2018. godine sa završetkom 15.4.2018. godine te 15.11.2018. godne sa završetkom 31.12.2018. godine. Radovi se izvode u skladu Operativnim planom zimske službe 2017./2018. i 2018./2019. godine i vremenskim prilikama.

Općina Gračac je evidentirala ukupno 60.595,00 m cesta koje je potrebno održavati tijekom izvođenja radova zimske službe. Za redovne pripremne radove, materijal i organizaciju zimske službe, cjelodnevna dežursta po potrebi i mjestimična preventivna posipanja za ukupno 20.412 m nerazvrstanih asfaltnih cesta/površina, te čišćenje snijega predviđaju se slijedeće operacije:

|  |  |  |  |  |  |  |
| --- | --- | --- | --- | --- | --- | --- |
| R.b. | OPERACIJA | JM | KOLIČINA | Dinamika sezonski | Jedinična cijena (kn) s PDV-om | Ukupno kuna |
| 1. 1
 | Čišćenje snijega kombinirkom u uskim i kratkim ulicama s otežanim pristupom | sat | 40 | 2 | 412,50 | 33.000,00 |
|  | Čišćenje, posipanje i uklanjanje snijega i leda s parkirališta i trgova |  |
| \*Kombinirka | sat | 25 | 4 | 375,00 | 37.500,00 |
| \*Radna snaga | sat | 25 | 4 | 124,50 | 12.450,00 |
|  | Čišćenje snijega motornim čistačem s nogostupa, pješačkih prijelaza i parkirališta | m2 | 500 | 4 | 1,50 | 3.000,00 |
|  | Ručno čišćenje snijega na pješačkim prijelazim, nogostupima, trgovima i autobusnim stajalištima | m2 | 800 | 3 | 18,75 | 45.000,00 |
|  | Dobava i posipanje soli po nogostupima, trgovima i autobusnim stajalištima | m2 | 1200 | 2 | 4,38 | 10.512,00 |
|  | Dežurstvo po danu | dan | 1 | 20 | 500,00 | 10.000,00 |
|  | Dodatni radovi po potrebi | nalog za svaku pojedinu operaciju Općinski načelnik na prijedlog Jedinstvenog upravnog odjela- Odsjek za komunalni sustav i prostorno uređenje | 98.538,00 |
|  **UKUPNO KUNA** | **250.000,00** |

1. **Održavanje odlagališta otpada**

Održavanje odlagališta otpada „Stražbenica“ Gračac podrazumijevaredovito održavanje odlagališta, ravnanje otpada te održavanje protupožarnog pojasa i skupljanje vjetrom raznesenog otpada koji se odlaže na odlagalištu te prekrivanje otpada inertnim materijalom, a sve u cilju sprječavanja nastanka požara do završetka sanacije i zatvaranja odlagališta otpada, odnosno do cjelovite uspostave rada Centra za gospodarenje otpadom Zadarske županije u sklopu koje će se putem Pretovarne stanice Gračac nastaviti s aktivnostima održivog gospodarenja otpadom sukladno Zakonu o održivom gospodarenju otpadom.

|  |  |  |  |  |  |  |
| --- | --- | --- | --- | --- | --- | --- |
| R.b. | OPERACIJA | JM | KOLIČINA | Dinamika godišnje | Cijena (kn) | Ukupno kuna |
| 1. 1
 | Rad radnog stroja JCB (iskop i utovar/istovar) | sat | 8 | 24 | 312,50 | 60.000,00 |
|  | Ručno čišćenje otpada raznesenog izvan ograde odlagališta otpada | sat | 39 | 2 | 142,38 | 11.105,64 |
| 1. R
 | Ručno čišćenje i održavanje protupožarnog pojasa uz ogradu odlagališta otpada širine 6 m, duljine 480 m (ukupno 2.880 m2) | sat | 90 | 2 | 90,13 | 16.223,40 |
|  | Dodatni radovi | nalog za svaku pojedinu operaciju donosi Općinski načelnik na prijedlog Jedinstvenog upravnog odjela- Odsjek za komunalni sustav i prostorno uređenje  |   12.670,96  |
|  | Interventna sanacija odlagališta | nalog za svaku pojedinu operaciju izdaje Općinski načelnik na prijedlog Jedinstvenog upravnog odjela- Odsjek za komunalni sustav i prostorno uređenje | 10.000,00 |
|  **UKUPNO KUNA** | **110.000,00** |

1. **Održavanje groblja**

Ovi poslovi podrazumijevaju održavanje tri mjesna groblja na području Općine Gračac.

|  |  |  |  |  |  |  |
| --- | --- | --- | --- | --- | --- | --- |
| R.b. | OPERACIJA | JM | KOLIČINA | Dinamika godišnje | Jedinična cijena (kn) s PDV-om | Ukupno kuna |
| 1. 1
 | Košnja zelenih površina na groblju 1. Interval (travanj-svibanj), 2. Interval (kolovoz-rujan)-Katoličko groblje Gračac- 11.000 m2-Pravoslavno groblje Gračac- 22.000m2 -Pravoslavno groblje Srb- 10.000 m2 | m2 | 43.000,00 | 2 | 1,00 | 86.000,00 |
|  | Odvoz biorazgradivog i miješanog komunalnog otpada s groblja |  | 24.000,00 |
|  | Dodatni radovi | nalog za svaku pojedinu operaciju donosi Općinski načelnik na prijedlog Jedinstvenog upravnog odjela- Odsjek za komunalni sustav i prostorno uređenje |  40.000,00 |
|  **UKUPNO KUNA** | **150.000,00** |

1. **Održavanje javne rasvjete i prigodno ukrašavanje na objektima javne rasvjete**

 Pod održavanjem javne rasvjete podrazumijeva se upravljanje, održavanje objekata i uređaja javne rasvjete za rasvjetljavanje javnih površina, javnih cesta koje prolaze kroz naselje, nerazvrstanih cesta kao i utrošak električne energije za javnu rasvjetu.

|  |  |  |  |
| --- | --- | --- | --- |
| Red.broj | OPIS POSLOVA | Količina i dinamika |  Ukupno iznos s PDV-om |
|  | Potrošnja električne energije i mrežarina za javnu rasvjetu  | 655.000 kWh godišnje | 330.000,00 |
|  | Održavanje javne rasvjete - Redovito održavanje - zamjena žarulja, grla, prigušnica, zaštitinih stakala, sjenila, vrata razvodnih ormarića, osigurača, dotrajalog ožičenja i ostalog potrošnog materijala, antikorozivna zaštita metalnih stupova te vizualni pregled instalacija u vremenu kad su pod naponom- Zamjena rasvjetnih armatura novima. Predviđaju se svjetiljke raznih tipova snage od 70 do 400 W, a sukladno ovjerenom troškovniku.- Dopuna i progušćivanje mreže zamjenom dotrajalih mreža ugradnjom novih stupova i kompletne instalacije te progušćivanje postojećih mreža ugradnjom dodatnih stupova, kablova i svjetiljki s potrebnim priborom. Plan radova donosi Općinski načelnik na prijedlog Jedinstvenog upravnog odjela- Odsjek za komunalni sustav i prostorno uređenje.-Odvajanje i regulacija sustava javne rasvjete dobavom i postavljanjem novih razvodnih ormara s potrebnom opremom uz nužne građevinske radove i kabliranje te ugradnju automatike za uštedu potrošnje električne energije. | nalog za svaku pojedinu operaciju donosi Općinski načelnik na prijedlog Jedinstvenog upravnog odjela- Odsjek za komunalni sustav i prostorno uređenje | 200.000,00 |
|  | Blagdanska rasvjeta * Božićno i novogodišnje ukrašavanje javnih površina i mjesnih prostora prigodnom dekoracijom u središtu naselja Gračac i Srb
 | postavlja se 6. prosinca, uklanja se 15. siječnja. | 85.000,00 |
| **UKUPNO KUNA**  |  | **615.000,00** |

|  |
| --- |
| **SVEUKUPNO**  |

1. **IZVORI FINANCIRANJA PROGRAMA**

**Članak 4.**

Sredstva za realizaciju Programa održavanja komunalne infrastrukture u 2018. godini osiguravaju se iz sljedećih izvora:

|  |  |  |
| --- | --- | --- |
| Red.broj | OPIS POSLOVA | Iznos |
|  | Komunalna naknada  | 835.000,00  |
|  | Tekuće pomoći iz državnog proračuna | 105.000,00 |
|  | Ostali nespomenuti prihodi | 30.000,00 |
|  | Prihodi od nefinancijske imovine | 480.000,00 |
|  | Prihodi od poreza | 260.000,00 |
|  | Prihodi od administrativnih i upravnih pristojbi | 15.000,00 |
| **UKUPNO KUNA**  | **1.725.000,00** |

**Članak 5.**

 Ovaj Program stupa na snagu prvog dana od dana objave u „Službenom glasniku Općine Gračac“.

 **PREDSJEDNIK:**

 **Tadija Šišić, dipl. iur.**

|  |  |
| --- | --- |
|

|  |
| --- |
| "Službeni glasnik Općine Gračac» - Službeno glasilo Općine GračacIzdavač: Općina Gračac Uredništvo: Nataša Turbić, Bojana Fumić, Sandra Kukić Gračac, Park sv. Jurja 1, 23440 Gračac, telefon 023/773-007Službeni glasnik objavljuje se i na: [**www.gracac.hr**](http://www.gracac.hr)Broj tiskanih primjeraka: 30 |

 |